

**Gyöngyös Város Bűnmegelőzési Stratégiája**

**TOP-5.2.1-15-HE1-2016-00001**

**Készítette: Professional Project Kft.**

**2018.**

**Felülvizsgálva: 2019. május 30.**

**Készítette: Közigazgatási és Intézményirányítási**

**Igazgatóság,**

**Városrendészet**

Tartalom

[1. BEVEZETŐ 4](#_Toc21680358)

[1.1 Előzmények 4](#_Toc21680359)

[1.2. A Nemzeti Bűnmegelőzési Stratégia 4](#_Toc21680360)

[1.3. A települési bűnmegelőzési stratégia 5](#_Toc21680361)

[*1.3.1 A települési bűnmegelőzési stratégia célja* 6](#_Toc21680362)

[*1.3.2.* *A települési bűnmegelőzési stratégia jogszabályi háttere* 6](#_Toc21680363)

[1.4. Helyzetelemzés 8](#_Toc21680364)

[*1.4.1. Gyöngyös város természetföldrajzi adottságai, történelmi és gazdasági jellemzői* 9](#_Toc21680365)

[*1.4.2. Kapcsolódás a települési stratégiákhoz, programokhoz* 17](#_Toc21680366)

[*1.4.3. TOP-5.2.1-15-HE1-2016-00001 pályázat „A társadalmi együttműködés erősítését szolgáló komplex program Gyöngyös városában” című projekt bemutatása* 23](#_Toc21680367)

[2. A TELEPÜLÉSI BŰNMEGELŐZÉSI STRATÉGIA ALAPJAI 29](#_Toc21680368)

[3. GYÖNGYÖS VÁROS BŰNMEGELŐZÉSI STRATÉGIÁJÁNAK ALAPELVEI 34](#_Toc21680369)

[4. GYÖNGYÖS VÁROS BŰNMEGELŐZÉSI ÉS KÖZBIZTONSÁGI HELYZETE 37](#_Toc21680370)

[4.1. Gyöngyösi Rendőrkapitányság tevékenysége 37](#_Toc21680371)

[*4.1.1.* *Gyöngyös város közbiztonsági helyzetének értékelése* 37](#_Toc21680372)

[*4.1.2. Bűnügyi helyzet bemutatása, statisztikai adatok* 38](#_Toc21680373)

[*4.1.3.* *A Gyöngyösi Rendőrkapitányság által a közbiztonság érdekében tett intézkedések és az azzal kapcsolatos feladatok* 58](#_Toc21680374)

[4.2. Városrendészet működése, tevékenysége 67](#_Toc21680375)

[*4.2.1. Városrendészet* 67](#_Toc21680376)

[*4.2.2. A mezei őrszolgálat feladata, működése* 76](#_Toc21680377)

[4.3. Katasztrófavédelem 79](#_Toc21680378)

[*4.3.1. Polgári védelem* 80](#_Toc21680379)

[*4.3.2. Tűzvédelem* 81](#_Toc21680380)

[*4.3.3. Iparbiztonság* 82](#_Toc21680381)

[5. INTÉZKEDÉSI TERV 84](#_Toc21680382)

[5.1. Általános feladatok: 84](#_Toc21680383)

[5.2. Lakosság bevonása és tájékoztatása: 86](#_Toc21680384)

[5.3. A bűnmegelőzés össztársadalmi üggyé tétele: 87](#_Toc21680385)

[5.4. Feladatok a bűn okok és bűnalkalmak korlátozása érdekében: 87](#_Toc21680386)

[5.5. Feladatok a sértetté válás kockázatának csökkentésére: 89](#_Toc21680387)

[5.6. Gyermek és fiatalkorú bűnözés megelőzése és csökkentése: 89](#_Toc21680388)

[5.7. Feladatok a családon belüli erőszak csökkentése érdekében: 90](#_Toc21680389)

[6. FORRÁS- ÉS IRODALOMJEGYZÉK 92](#_Toc21680390)

# BEVEZETŐ

## 1.1 Előzmények

A bűnözés Magyarországon a rendszerváltozás óta robbanásszerűen növekedett, így a bűnmegelőzés a rendszerváltás óta központi probléma. A bűncselekmények többsége a lakosság vagyon- és személyi biztonságát közvetlenül sérti, az élet minőséget kedvezőtlenül befolyásolja. E folyamatot nem követte a társadalom és az állampolgárok önvédelmi mechanizmusainak kifejlesztése.

A nyugat-európai államokban a bűnmegelőzési stratégiával és az ehhez igazodó cselekvési programokkal jó eredményeket értek el a bűnmegelőzésben, a közbiztonság javításában.

A bűnözés kihívásaira a közbiztonság, a jogbiztonság és a közbizalom javítása érdekében kiemelt hangsúlyt kap a kormányzat részéről az a gyakorlat, hogy megfeleljünk a nemzetközi normáknak és elvárásoknak. A bűnmegelőzés 1995. óta működő – többször módosított – hazai rendszerét az Európai Unió tagállamaira vonatkozó követelményeknek és az ENSZ, valamint az Európa Tanács ajánlásainak megfelelően úgy kellett átalakítani, hogy az integrálódjon a magyar társadalom védelmi mechanizmusaiba.

## 1.2. A Nemzeti Bűnmegelőzési Stratégia

A ***bűnmegelőzés*** a közbiztonságot szolgálja, amely azt jelenti, hogy az állampolgárok jogaikat és kötelezettségeiket biztonságban, félelem nélkül érvényesíthetik. A ***közbiztonság*** a megélhetés, a szociális, az egészségügyi, a kulturális ellátottsághoz való jogot is jelenti, továbbá a köz-és magánélet harmóniájára való törekvést, a demokratikus társadalom követelményeihez való alkalmazkodást.

A magas szintű közbiztonság megteremtése és fenntartása, a bűnözés visszaszorítása, a bűnözést kiváltó jelenségek feltárása érdekében az ***1087/2011. (IV.12.) Korm. határozattal létrehozott Nemzeti Bűnmegelőzési Tanács*** a legújabb tudományos eredményekre figyelemmel kidolgozta a társadalmi bűnmegelőzés új nemzeti stratégiáját, amelyet ***a Nemzeti Bűnmegelőzési Stratégiáról (2013-2023)*** (a továbbiakban: NBS) ***szóló 1744/2013. (X.17.) Korm. határozat*** 2013. október 18-án léptetett hatályba.

## 1.3. A települési bűnmegelőzési stratégia

***A helyi önkormányzatok Európai Chartája kimondja: „A helyi közrend és közbiztonság védelme elsősorban a helyi önkormányzatok feladata, az állam pedig garanciát vállal a közbiztonság helyi* szintű finanszírozására”.**

Hosszú távú prevenciós közegre és szemléletre van szükség, ahol a közös gondolkodás, az önkormányzatiság elve, a bűnmegelőzés társadalmi kezelése szemlélet érvényesül. Fentebbiek alapján a társadalmi/nemzeti bűnmegelőzési stratégia, annak megvalósítását szolgáló kormányzati cselekvési program, csak az önkormányzatok közreműködésével válhat a helyi társadalompolitika részévé. A jogsértések visszaszorítása össztársadalmi igény és feladat, amelyben az állami és civil szerveknek, szervezeteknek az összefogására van szükség.

Az NBS kiemelten fontosnak tartja, hogy a helyi problémák helyi szinten, helyi viszonyoknak megfelelő módon kerüljenek orvoslásra. Ennek nélkülözhetetlen feltétele, hogy valamennyi önkormányzat, együttműködésben a rendőrséggel és a polgárőrséggel és egyéb kapcsolódó szervezetekkel átgondolja, hogy saját közigazgatási területén melyek a leggyakrabban előforduló problémák, mely bűncselekmények kapcsán állapítható meg a tendencia jelleg, s hogy ezek alapján milyen intézkedések eszközölhetők. Ez ugyanis nem kizárólag a rendőrség feladata, a társadalom és a közösség összefogására és aktivitására is szükség van.Egy település közbiztonsági helyzete a helyi problémák összességéből tevődik össze, ezért kezelése és a jogsértések megelőzése elsősorban helyi összefogással valósítható meg hatékonyan.

A bűnözés helyi kihívásaira, csak a ***helyi közügyként megfogalmazott bűnmegelőzési stratégiával*** és taktikával lehet hatékonyan reagálni. Ennek megfelelően az ***NBS kiemelt beavatkozási területei között első helyen szerepelnek a településbiztonság fokozása érdekében megvalósítandó célok***.

Ehhez ***szükséges valamennyi település számára egy saját bűnmegelőzési stratégiára****,* ***amely meghatározza azon irányvonalakat, amelyek elősegítik a települések biztonságának hatékonyabb fenntartását***.

**A társadalmi bűnmegelőzés rendszere:**



*(MAGYAR NEMZETI BŰNMEGELŐZÉSI STRATÉGIA*

*Dr. Póczik Szilveszter tudományos főmunkatárs Országos Kriminológiai Intézet)*

### *1.3.1 A települési bűnmegelőzési stratégia célja*

***A települési bűnmegelőzési stratégia*** célja az önkormányzat közbiztonsági és bűnmegelőzési koncepciójának megfogalmazása, helyzetelemzés alapján megvalósítandó rövid-, közép-, és hosszú távú célok és prioritások kijelölése, a végrehajtás módjának meghatározása, és az életminőséget javító közbiztonság megteremtése.

### *1.3.2. A települési bűnmegelőzési stratégia jogszabályi háttere*

A ***település objektív közbiztonsági állapota***, valamint ***a lakosság szubjektív biztonságérzete*** számos körülmény együttes hatásától függ. A közbiztonság fokozása, az állampolgárok szubjektív biztonságérzetének javítása, a bűnözést eredményező folyamatok kontrollálása, valamint a bűnözés mennyiségi csökkentése csak átfogó célkitűzések meghatározásával valósítható meg, amelyet a helyi közösség is átérez.

Az egyik legfontosabb befolyásoló tényező a ***jogszabályi környezet***, a bűnmegelőzési és a bűnüldözési célokat szolgáló, az általános és speciális prevenciót elősegítő, valamint a közbiztonság megvalósítása érdekében közreműködő szervezetek hatásköreit, együttműködését szabályozó jogszabályok összhangja, s az azokban foglaltak hatékony megvalósítása. Önmagában a szigorú büntető és szabálysértési jog természetesen nem előzi meg a bűnözést, de a következetes törvényi szabályozás, és megfelelő szankció kilátásba helyezése nélkül nem beszélhetünk bűnmegelőzésről sem.

*A települési bűnmegelőzési stratégia vonatkozó jogszabályai:*

* ***A Magyarország helyi önkormányzatairól szóló 2011. évi CLXXXIX. törvény*** 17. §-a a települési önkormányzatok kötelező feladatai közé sorolja a közbiztonság helyi feladatairól, valamint a tűzvédelemről való gondoskodást.
* ***A rendőrségről szóló 1994. évi XXXIV. törvény*** III. fejezete a települési önkormányzatok és a rendőrség kapcsolatát határozza meg. Felhívja a figyelmet az önkormányzati és rendőri vezetők közbiztonsággal kapcsolatos közös feladataira.
* ***A társadalmi bűnmegelőzés nemzeti stratégiájáról szóló******115/2003. (X.28.) OGY határozat*** kimondja, hogy az önkormányzatok joga, egyben kötelessége a helyi közösségek életminőségének javítása érdekében a helyi bűnmegelőzési stratégia kialakítása és realizálása.
* A büntető jogalkalmazás szempontjából kiemelkedő szerepe van a ***Büntető Törvénykönyvről szóló 2012. évi C. törvénynek*** (Btk.), amelynek módosításai szigorították a visszaesőkkel kapcsolatos szabályokat, kiszélesedett ugyanakkor a jogos védelem kerete, a büntethetőség korhatára a legsúlyosabb, a társadalom számára legveszélyesebb erőszakos bűncselekmények esetében 12 éves korra csökkent, s a fiatalkorú bűnelkövetőkkel szemben is szigorúbb szabályok alkalmazandók.
* ***A jogalkotó a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény*** (Szabstv.) megalkotásával a társadalomra kisebb fokban veszélyes cselekmények tekintetében is szigorúbb szabályozást hozott létre, különös tekintettel a tulajdon elleni szabálysértések elkövetőivel szemben kiszabható büntetésekre. A Szabstv. hatálybalépése csökkentette a települési önkormányzatok bűnmegelőzéssel kapcsolatos céljainak megvalósítását szolgáló eszközök tárházát. Az önkormányzatok 2012. május 31. napjáig kötelesek voltak hatályon kívül helyezni az önkormányzati rendeletekben meghatározott szabálysértési rendelkezéseket, amellyel egyidejűleg megszűnt az önkormányzatok képviselőtestületeinek lehetősége arra, hogy önkormányzati rendeletben szabálysértéssé nyilváníthassanak egyes, a település sajátosságainak megfelelő, speciális közösségellenes magatartásokat. Miután a Szabstv. a korábban döntően jegyzői hatáskörbe tartozó szabálysértések elbírálását a járási hivatalok hatáskörébe utalta, megszűnt a kisebb súlyú, társadalomra veszélyes magatartások elkövetőinek felelősségre vonása kapcsán kialakítható, a bűnmegelőzés céljait szolgáló helyi gyakorlat kialakításának lehetősége.

*-* ***Magyarország helyi önkormányzatairól szóló 2011. évi CLXXXIX. törvény*** (Mötv.) 143. § (4) bekezdés d) pontja felhatalmazása szerint a helyi önkormányzat képviselőtestülete az öngondoskodás és a közösségi feladatok ellátásához való hozzájárulás, a közösségi együttélés alapvető szabályait, valamint ezek elmulasztásának jogkövetkezményeit önkormányzati rendeletben szabályozhatja. E felhatalmazó rendelkezés azonban a jelenlegi jogszabályi környezetben nem oldja, de nem is oldhatja meg a felmerült problémákat. A felhatalmazó rendelkezés ugyanis részben alkotmányossági aggályokat vet fel az Alkotmánybíróság 38/2012. (XI. 14.) AB határozatának indokolása szerint, részben pedig azért, mert a közösségi együttélés alapvető szabályainak megszegésével kapcsolatos eljárás nem illeszthető be a közigazgatási hatósági eljárás és szolgáltatás általános szabályairól szóló 2004. évi CXL. törvény (Ket.), 2018. január 1-től ***az általános közigazgatási rendtartásról szóló 2016. évi CL. törvény*** (Ákr.)hatálya alá.

* ***Az Mötv. 13. § (1) bekezdésének 17. pontja a helyi közügyek, valamint a helyben biztosítható közfeladatok körében ellátandó helyi önkormányzati feladatok között külön nevesíti a település közbiztonságának biztosításában történő közreműködést.***
* Kiemelendő még a ***közterületfelügyeletről szóló 1999. évi LXIII. törvény*** *(Kftv.),* ***az egyes rendészeti feladatokat ellátó személyek tevékenységéről, egyes törvényeknek az iskolakerülés elleni fellépést biztosító módosításáról szóló 2012. évi CXX. törvény*** *(Rftv.),*valamint ***a polgárőrségről és a polgárőri tevékenység szabályairól szóló 2011. évi CLXV. törvény.***

A Kftv. 1. § (2a) bekezdésében foglaltak szerint az önkormányzatnak a közterületfelügyelet működtetéséhez az Rftv.-ben meghatározott együttműködési megállapodást kell kötnie a rendőrséggel. Az Rftv. 24. § (1) bekezdése szerint a közterületfelügyelő munkáltatója a működési területén illetékes megyei rendőrfőkapitánysággal – a rendészeti feladatokat ellátó személyek ellenőrzése és törvényben meghatározott tevékenységük felügyelete, valamint a feladatellátás összehangolása érdekében – írásbeli együttműködési megállapodást köt.

## 1.4. Helyzetelemzés

A célok és feladatok meghatározásának alapja a problémák feltárása, a ***helyzet*** pontos elemzése és adekvát ***megítélése***,hiszen megfelelő terápia csak helyes diagnózis alapján alkalmazható. Megelőzni is csak azt a jelenséget vagyunk képesek, amelyet ismerünk.

A település jellege, nagysága, területi elhelyezkedése és más földrajzi tényezők jelentősen befolyásolják a biztonsággal kapcsolatos kérdésköröket, így a ***Gyöngyös város fejlődését meghatározó társadalmi-gazdasági- környezeti szempontok, lehetőségek összefoglalásával kezdjük a helyzetelemzést***.

Elemzésünk kiindulópontja ezért a környezeti elemek olyan szempontú számbavétele, hogy melyek a földrajzi, gazdasági, közigazgatási és társadalmi feltételek kockázatai, közbiztonságra gyakorolt hatásai. Ezen feltételrendszer ismeretében értékeljük aztán a bűnügyi helyzetet, a közrendi és közlekedési állapotokat, és megállapítjuk a súlyponti kérdéseket, a város megoldandó közbiztonsági problémáit.

### *1.4.1.* *Gyöngyös város természetföldrajzi adottságai, történelmi és gazdasági jellemzői*

Gyöngyös város az Észak-magyarországi régióban, ***Heves megyében,*** a Mátra hegység déli lábánál található, a Gyöngyösi járás székhelye.

***Központi földrajzi helyzetének*** köszönhetően legjelentősebb történelmi eseményeink szemtanúja volt. A XI. század végére már virágzó gazdasági élettel rendelkezik. 1334 óta városi rangú település, elsősorban az észak, észak-keleti irányba kibontakozó borkereskedelemnek köszönhetően.

A szőlőművelés és a bortermelés, a kereskedelmi utak metszésében fekvő állandó piaca, kedvező fekvése és Budával azonos városi kiváltságai miatt ***a település gyorsan fejlődésnek indult, így Gyöngyös 1334 és 1848 között a Mátravidék legfontosabb települése lett***. Hamar kialakult céhes ipara, piaca és élénk kereskedelme, szőlészete és borászata, így városközponti szerepe folyamatosan megerősödött.

A város fejlődését később visszavetette, hogy a Pest-Hatvan-Miskolc-Kassa vasúti fővonal elkerülte a várost, az csak 1870-ben kapott egy Vámosgyörkről leágazó szárnyvonalat. A későbbi filoxera vész és tűzvészek ellenére a település újjáépült. A város nagyarányú területi/belterületi fejlődése a Gyöngyöspüspökivel 1923. január 1-én történt egyesítést követően dinamikusan folytatódott az érseki földek megszerzése által. Ez teremtette meg a „80-as lakótelep” és a déli városrész építésének alapjait. A ’60-as, ’70-es és ’80-as években a sűrűn, apró házakkal beépített lakóterületek nagy része a szocializmus időszakában szanálásra került, és helyükön épült fel a mai lakótelepek egy része, ezzel kapva a város mai arculatát.

***Gyöngyös és környéke Heves megye egyik kiemelt idegenforgalmi/turisztikai célpontja.*** Gyöngyös és a Mátra idegenforgalmi „felfedezése” és feltárása már az 1887-ben megalakult Mátra Egylet tevékenysége nyomán a századforduló táján elkezdődött, a fejlesztések első időszaka az 1930-as években tetőzött, ekkor épült a ma is meglévő szállodák jelentős része, a Gyöngyös-Parád-Eger országút, ekkor jelentek meg az első, mai értelemben vett útikönyvek és ekkor indult meg -1938-ban- a kékesi Déli-sípálya építése is. A fejlesztések második, nagyobb időszaka az 1960-as évek elején a Sástó kialakításával kezdődött és az 1970-1980-as években teljesedett ki. Ekkor épült ki Gyöngyösi-Mátra területén a teljes ivóvíz és csatornahálózat, korszerűsítették a 24 sz. főközlekedési utat, parkoló és pihenőhelyek létesültek, kijelölték a pihenő és parkerdőket, újabb szállodák épültek. Az országban az 1990-es évektől megjelent magántőke 2005 után segítette érzékelhetően az elöregedett szállodák átalakítását, újak építését.

***A II. világháborút megelőzően Gyöngyös város gazdasági élete döntően a mezőgazdaságon nyugodott, de az ’50-es évek végére az ipar vette át a vezető szerepet a gazdaságban.*** Korábban a hagyományos iparágak, mára inkább a csúcstechnikát igénylő modern iparágak kapnak szerepet a város gazdaságában. A 2000-ben létrejött Gyöngyös Ipari Park 2015-re szépen betelepült több multinacionális cég részvételével. Az Ipari Park további betelepülők számára is tud biztosítani még helyet, így a foglalkoztatás bővülését jelentő újabb üzemegységek létrehozásának feltételei adottak.


Gyöngyösön az elmúlt évtizedekben az ipar vált a gazdaság meghatározó ágazatává, így a jövőben is az ipar, kereskedelem, valamint az idegenforgalom együttesen alkotják a meghatározó foglalkoztatási ágazatokat.

**Demográfia**

***Elöregedő népesség***

A város lakossága a megyei tendenciákhoz hasonlóan az elmúlt évtizedekben folyamatosan csökkent. Gyöngyös utolsó becsült népessége 29 465 fő (2018. évben), ami Magyarország népességének ***0,3 %-a*** (Heves megyének 9,96 %-a). Népsűrűsége 533 fő/km2.

**Gyöngyös népességének alakulása 1870-től 2018-ig:**



***A születések számának csökkenése mellett az időskorúak száma*** a teljes lakosságszám csökkenése ellenére ***növekedést mutat,*** mely a város ***elöregedését*** jelzi. Az elmúlt évek adatait vizsgálta megállapítható, hogy Gyöngyös népessége viszonylag ***elöregedettnek tekinthető,*** hiszen itt az időskorúak aránya magasabb, mint az országos átlag, míg az érték térségi viszonylatban is kiemelkedőnek számít, a népességfogyás trend továbbra is érezhető. A lakosság korcsoportos megoszlásában pedig egyértelműen megállapítható, hogy ***a csökkenő lakosságszámban az aktív korúak arányának változása a legnagyobb***.

**Területi beágyazottság, térségi szerepek**

Gyöngyös Város közel 30.000 lakosával ***a megye második legnagyobb városa,*** vonzáskörzetéhez 24 település tartozik. ***A város jövőképét meghatározza a térségben betöltött szerepe és a településhálózat fejlesztésének lehetőségei.*** Ezzel kapcsolatban döntő jelentőségű a város fejlődési irányának, nagyságának, gazdasági szerepkörének meghatározása.

Bár a rendszerváltás óta számos gazdasági szerepkörrel is kiegészültek Gyöngyös funkciói, a településre elsősorban továbbra is, mint hagyományos gazdasági/társadalmi, igazgatási, oktatási, kulturális központra tekintünk.

A versenyképes helyi gazdaság egyik sikertényezője a helyi és térségi szinten is megvalósuló társadalmi fenntarthatóság biztosítása. A fenntarthatóság megteremtése érdekében kiemelt figyelmet szükséges szentelni a lakosság szociális és egészségügyi ellátásra, mely meghatározza közvetetten a polgárok gazdasági szerepvállalását.

A gyöngyösi ***Bugát Pál Kórház*** a térség kiemelten fontos és sokoldalú szakmaisággal rendelkező, jelentős szerepet betöltő egészségügyi központja. Az intézmény 1838-ban egy férfi és egy női betegszobával három-három ággyal, közkórházként kezdte meg működését, 1886-ban már 120 ágy állt a betegek szolgálatában. Az ellátott szám miatti rendelőintézettel történő bővülése 1964-ben történt, azóta a kórház új épületszárnyakkal (hotel-diagnosztika, járóbetegrendelő) bővült. Az intézmény ellátási területe Gyöngyös városa és a környező 30 településre terjed ki. A területi ellátási kötelezettséggel működő intézmény közel 80 ezer fő járóbeteg szakellátását működteti.2013. augusztus 1-től a Bugát Pál Kórház az Állami Egészségügyi Ellátó Központ fenntartásában végzi gyógyító munkáját.

Kiemelt városi cél a sokoldalú, innovatív helyi gazdaság kialakítása, mely egyik fontos alapja az oktatás, helyi szinten vizsgálva a felsőoktatásban rejlő lehetőségek kiaknázása, tudásközpont kialakítása. Az országos szerepkörrel bíró **Eszterházy Károly Egyetem Károly Róbert Campusa** Gyöngyös oktatási, képzési szervezetében jelentős szereppel bír, gazdaságfejlesztési hatása meghatározó. Az egyetem K+F kapcsolatban áll helyi cégekkel, és kapcsolatai révén Gyöngyös a nemzetközi tudományos életnek is a részévé vált. A Campus szervezeti egységei az Agrártudományi és Vidékfejlesztési Kar, valamint a Gazdaság- és Társadalomtudományi Kar.

Gyöngyös életében kiemelt szerepet játszik az idegenforgalom. A település Heves megye turizmusának egyik meghatározó egysége, melynek nagytérségi környezetét a Mátravidék jelenti, mely a turisták által egyik leglátogatottabb idegenforgalmi célpont. Gyöngyös a környező falvakkal együtt alkotja a Mátrai történelmi borvidéket Az elmúlt években végrehajtott szisztematikus, átgondolt fejlesztéseknek köszönhetően a város és környéke számos új vonzerővel bővült.

**Közlekedés, úthálózat**

Gyöngyös csomóponti jellegénél fogva különböző térségi szintek közlekedési igényeit elégíti ki. A város jó közlekedési adottságai (az ország kelet-nyugati irányú közlekedési folyosója, az M3-as autópálya és a Budapest – Miskolc - Kassa vasútvonal mellett fekszik) és Budapest közelsége révén térségi közlekedési központi szerepet is betölt.

**Munkaerőpiac**

**Foglalkoztatottak, munkanélküliek, tartós munkanélküliek száma, aránya**

Bár a gazdaságilag aktív népesség aránya Gyöngyös városában csökken, a város lakossága a környező községekkel együtt jelentős munkaerő alapot képez. Gyöngyösön a munkaképes korú lakosság arányában kevesebb nyilvántartott álláskereső van, mint a járásában, vagy Heves megye járásközpontjaiban, illetve az országban. Ennek oka a város gazdasági súlya és az áltagosnál magasabb iskolázottsági szint. Ugyanakkor jól látható, hogy a nyilvántartott álláskeresők aránya a vizsgált térségek mindegyikében jól követik az országos tendenciákat.

**Főbb foglalkoztatási adatok:**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Főbb foglalkoztatási adatok** | **2010.** | **2011.** | **2012.** | **2013.** | **2014.** | **2015.** | **2016.** | **2017.** | **2018.** |
| Nyilvántartott álláskeresők száma összesen (fő) | 1 628 | 1 566 | 1 550 | 876 | 949 | 1 048 | 921 | 710 | 656 |
| 180 napon túli nyilvántartott álláskeresők száma összesen (fő) | 920 | 798 | 899 | 436 | 166 | 217 | 227 | 261 | 169 |
| Nyilvántartott megváltozott munkaképességű álláskeresők száma (fő) | 61 | 74 | 71 | 33 | 32 | 33 | 46 | 49 | na |
| Nyilvántartott pályakezdő álláskeresők száma (fő) | 149 | 174 | 166 | 96 | 108 | 95 | 72 | 55 | na |
| 50 év feletti nyilvántartott álláskeresők száma (fő) | 219 | 219 | 215 | 104 | 262 | 306 | 289 | 257 | 287 |

*(Forrás: KSH tájékoztatási adatbázis, Heves Megyei Kormányhivatal Gyöngyösi Járási Hivatal Foglalkoztatási Osztály)*

Gyöngyös város az álláskeresők gazdaságilag aktív népességéhez viszonyított arányát, az álláskeresők összetételét tekintve a megye fejlettebb, kedvezőbb munkaerő-piaci helyzetű járásai közé tartozik. A csökkenő tendenciához a közmunkaprogram lehetősége is jelentős mértékben hozzájárult.

Gyöngyös Város Önkormányzata is részt vesz az évek óta tartó közfoglalkoztatási programban, ez azt jelenti, hogy az önkormányzat állami támogatás mellett több hónapos ciklusokban és egyszerre jelentős számú helyi lakos számára biztosít munkát. A közmunkaprogram keretében a közterület takarítás és rendezés mellett a közfoglalkoztatottak hasznos, értékteremtő feladatok ellátásába való fokozatos bevonása mind a programban részt vevők, mind a város szempontjából nagy jelentőséggel bír. A közmunkaprogram keretén belül a foglalkoztatottak a városi csapadékvíz-elvezető hálózat tisztításában, parkok, közterületek tisztításában, intézményi felújításokban vehetnek részt. A program részeként a Polgármesteri Hivatalban hivatali szolgálat keretében is történik foglalkoztatás.

A közfoglalkoztatási program egy másik szegmense a képzési program, melyben az Önkormányzat szintén részt vett az elmúlt években. A tervezett képzési programok fő célja, hogy a megszerezett tudással az egyén munkaerőpiaci helyzete javuljon, ezért a képzési programok az esetleges felzárkóztatás mellett, elsősorban állam által elismert OKJ-s szakképesítés megszerzésére irányulnak. Közfoglalkoztatási programba bevontak száma 2016. évben volt a legmagasabb. Ebben az évben több nagyberuházó települt a város ipari parkjába, amelynek a létszámfeltöltése nagy arányban kezdődött el, így a közfoglalkoztatottak sikeres kivezetésének eredményeként 2017-ben felére csökkent a közfoglalkoztatási programba bevontak száma. Ebből adódóan a regisztrált álláskeresők száma is két év alatt 25 %-al csökkent.

A ***különböző hivatalok/intézmények illetékességi területe*** mellett Gyöngyös valódi, a térségben betöltött szerepét a vonzáskörzeti kapcsolatok tükrözik vissza. Ennek mérése legegyszerűbben a munkavállalási célú ingázás segítségével történhet.

A vándorlások is meghatározzák Gyöngyös népességét: a várost nem csak az ***elvándorlás***, hanem az ***odavándorlás***is markánsan jellemzi. A vándorlási egyenleg többnyire negatív értéket mutat, melynek elsődleges okozata a munkavállalás miatt történő elvándorlás.

A vándorlási egyenleg megfordítása érdekében a térségben és területi egységben is szükséges a gazdasági aktivitás, a befektetés-ösztönzés támogatása, a képzett munkaerő rendelkezésre állásának biztosítása, a húzóágazatok meghatározása, a képzési paletta átalakítása, a rugalmas reagálás biztosítása annak érdekében, hogy ***Gyöngyös a magyarországi modernizációban gazdasági, fenntarthatósági szempontokat érvényesítő, vonzó célpont lehessen***. Ehhez a célhoz ***elengedhetetlen a sokoldalú, innovatív és versenyképes gazdaság kialakítása***.

A városban jelentősen csökkent a munkaképes, aktív korosztály aránya a lakónépességen belül, melyhez nagyban hozzájárul Budapest, a Jászság és Hatvan munkavállalás kapcsán kialakult elszívó hatása, illetve az elmúlt években országos viszonylatban is problémát jelentő jelentős külföldi munkavállalások egyre nagyobb száma.

A számok, a statisztikák alapján a város munkaerő-piaci helyzete kedvezőbb az országos és régiós viszonyoknál. Azonban érdemes megvizsgálni, hogy a relatív alacsony számú, arányú munkanélküliség valójában milyen munkaerő-piaci lehetőséget rejt magában. Félő, hogy a tartós munkanélküliek olyan társadalmi, szociológiai helyzetben, negatív spirálban vannak, akik piaci jelenléte nem jelent valós megoldást a térségbe betelepülni szándékozó új vállalkozás számára, ezért a más területről történő elszívó hatás és magas fluktuáció újra és újra generálódik, ami a nagyobb városokban és Budapesten is megfigyelhető. Ebből adódóan az önkormányzatnak nemcsak infrastrukturális fejlesztésekkel, hanem a munkavállalói attitűd megerősítését célzó, alulról szerveződő programok, akciók támogatásával és összefogásával is szerepet kell vállalniuk a helyi gazdaság építésében, formálásában.

A fiataloknak perspektívát nyújtó – elsősorban gazdaságfejlesztési – projektek ugyanakkor megfordíthatják a tendenciát, és Gyöngyös lakossági összetételén jelentősen változtathatnak. A város adottságai és lehetőségei a fiatal pályakezdő iparosoknak és az egyetemistáknak egyaránt perspektívát adhatnak.

A település lakosságszámának stabilizálásában fontos feltétel a vonzó települési környezet, és oktatási, életminőségi szolgáltatások, és nem utolsó sorban a helyi gazdaság perspektivikus fejlődése. Így érdemes szem előtt tartani azt a lehetőséget a korösszetétel fenntarthatóságának javítására, hogy az egyetemisták/főiskolások helyben maradjanak, és itt vállaljanak munkát; mindez a helyi gazdaságfejlesztés során az egyetemi, főiskolai képzésből kikerülők munkaerő-kínálatához alkalmazkodó gazdaságfejlesztési irányokat is feltételez.

Gyöngyös és vonzáskörzetének népességcsökkenése, valamint a helyi társadalom elöregedése a város jövője szempontjából az egyik legnagyobb kihívást jelentő probléma. A folyamat előrevetíti az óvodák, iskolák, felsőoktatási intézmények férőhelyszámának csökkentését, az idősellátást végző intézmények kapacitáshiányát. Az aktív korúak számának csökkenése kihat a helyi cégek versenyképességére, illetve korlátot jelenthet a jövőben ide települni szándékozó vállalkozások számára. A munkanélküliek relatív alacsony száma kedvezőnek mondható, viszont az a tény, hogy közöttük magas a tartós munkanélküliek aránya azt is jelzi, hogy a városban megtalálható egy olyan társadalmi csoport, amelyek számára a munka világába már nem, vagy csak nagyon nehezen lehetséges a visszatérés. A fenti folyamatok hatásai mérsékelhetők a helyi gazdaság célzott fejlesztésével.

A városban a regisztrált vállalkozások száma magas, a vállalkozások ágazati megoszlása a szolgáltatás, a kereskedelem és egyéb területen mutat kimagasló értéket.

A térség gazdasági fejlődése és stabilitása függ a vállalkozások munkahelyteremtő és megtartó képességétől. A nagy munkaerőigénnyel rendelkező termelő és szolgáltató vállalkozások támogatásával a stabilizáció megteremthető ugyan, de a szakképzett munkaerő hiánya még mindig erősen jellemző. A munkaerő-igényes ágazatok közé tartoznak a Mátra turisztikai kínálatához kapcsolódó szálláshely és kapcsolódó szolgáltató vállalkozások is.

A helyi és térségi munkaerőigény kielégítésének egyik alapfeltétele a munkaerőigényekhez mért képzett munkaerő rendelkezésre állásának biztosítása. A képzés, átképzés és szakképzés kérdése kulcsterület a bűnmegelőzés kérdésének megoldásában, hiszen a rendelkezésre álló munkaerő képzése a helyi szintű munkalehetőségek kihasználása, lekötése tekintetében alapvető, így a munkanélküliségből adódó megélhetési bűnözési problémák feloldása szempontjából kiemelkedő fontoságú.

**Fejlesztési irányok**

***Legfontosabb feladat a városlakók életminőségének javítása, életkörülményeinek kedvezőbbé tétele.*** Ehhez a meglévő gazdasági vállalkozások fejlődésének, fejlesztésének, és új vállalkozások megtelepülésének elősegítésével járul hozzá. Az életminőség javítását a stabil alapokon nyugvó, kiegyensúlyozott, fejlődő gazdaság alapozza meg, amihez a megfelelő gazdasági környezet megteremtése kiemelt feladat. A város népességmegtartó képességét, a városlakók megélhetési körülményeinek, életfeltételeinek javításával lehet növelni. Annak érdekében, hogy ez megvalósulhasson, a program az itt élők életkörülményeinek javítását, kedvezőbb munkavállalását, megélhetését, szociális ellátását, kulturált szabadidő eltöltését célozza meg.

A minőségi életkörülmények biztosítása érdekében fontos, hogy a városi fejlesztések maximálisan vegyék figyelembe a természetes környezet fenntartását és védelmét, valamint a város és a mátrai üdülőhelyek karaktermegőrző fejlesztését. Lényeges kérdés az, hogy a település lakosságának összetétele hogyan alakul a jövőben. Amennyiben sikerül a várost komfortos, rendezett vonzó élettérré fejleszteni, úgy számítani lehet arra, hogy mint igényes lakóteret biztosító, jó közlekedési kapcsolatokkal rendelkező település egyrészt meg tudja tartani a lakosságát, másrészt – részben az intenzív gazdaságfejlesztésnek - kedvelt letelepedési célponttá válik.

Egyes elszlömösödött településrészek fejlődésében csak hosszabb távon várható jelentős, pozitív irányú elmozdulás. A hátrányos helyzetű rétegek, – elsősorban a roma kisebbséghez tartozó lakosság – felzárkóztatása érdekében külön fejlesztési programok biztosítása szükséges a településen, amelyek komplex módon, az infrastrukturális, a lakásviszonyok, a humán erőforrások, a munkalehetőségek, speciális foglalkoztatások integrált rendszerének fejlesztése révén meg tudják állítani a további leszakadásukat, az életterük drasztikus romlását.

A roma lakosság körében magasabb a születési szám, így a településen belüli részarányuk növekedni fog a jövőben, ezért a szociális gondoskodás mellett szükség van az előbbiekben említett komplex felzárkóztatási programok beindítására. Ezzel elkerülhető, hogy a település egységes rendezett képe sérüljön, illetve társadalmi feszültségek keletkezzenek a városon belül. A város erősíti térségi szerepkörét és a gazdasági fejlődés mellett intézményi reformokat is végrehajt annak érdekében, hogy a fejlesztések koncentráltan, szakmailag megalapozottan történjenek.

Mindezeken túl önkormányzati feladat a közösségi tér biztosítása, közművelődési, tudományos, művészeti tevékenység, sport támogatása, a nemzeti és etnikai kisebbségek jogai érvényesítésének biztosítása, az egészséges életmód közösségi feltételeinek elősegítése. Az önkormányzat feladatkörében támogatja a lakosság önszerveződő közösségeinek tevékenységét, együttműködik velük.

### *1.4.2. Kapcsolódás a települési stratégiákhoz, programokhoz*

Gyöngyös Város Bűnmegelőzési Stratégiája illeszkedik a település egyéb stratégiáihoz, koncepcióihoz, az azokban megállapított és azonosított vonatkozó problémákra reagálva, és az ezen dokumentumokban megfogalmazott célokkal összhangban készült.

*Kapcsolódó dokumentumok:*

* Gyöngyös Város Integrált Településfejlesztési Stratégiája (2016)
* [Gyöngyös Város Önkormányzatának Drogprevenciós Stratégiája (2017-2022](http://www.gyongyos.hu/strategiak-koncepciok/3819-gyongyos-varos-onkormanyzatanak-drogprevencios-strategiaja-2017-2022))
* [Gyöngyös Város Önkormányzatának Sportfejlesztési Koncepciója (2017-2022](http://www.gyongyos.hu/strategiak-koncepciok/3417-gyongyos-varos-onkormanyzatanak-sportfejlesztesi-koncepcioja-2017-2022))
* [Gyöngyös Város Önkormányzatának Kulturális Koncepciója (2017-2019](http://www.gyongyos.hu/strategiak-koncepciok/3416-gyongyos-varos-onkormanyzatanak-kulturalis-koncepcioja-2017-2019))
* [Gyöngyös Város Önkormányzatának Ifjúsági Koncepciója (2017-2022](http://www.gyongyos.hu/strategiak-koncepciok/3366-gyongyos-varos-onkormanyzatanak-ifjusagi-koncepcioja-2017-2022))
* Gyöngyös Város [Településfejlesztési koncepció](http://www.gyongyos.hu/strategiak-koncepciok/2942-telepulesfejlesztesi-koncepcio)ja (2015)
* [Gyöngyös Város Gazdasági Programja (2015-2019](http://www.gyongyos.hu/strategiak-koncepciok/2838-gyongyos-varos-gazdasagi-programja-2015-2019))
* [Gyöngyös Város Turisztikai Fejlesztési Koncepciója](http://www.gyongyos.hu/strategiak-koncepciok/2581-gyongyos-varos-turisztikai-koncepcioja) és Átfogó Fejlesztési Stratégiája (2015)
* [Gyöngyös Város Önkormányzatának Egészségügyi Fejlesztési Koncepciója (2015-2019](http://www.gyongyos.hu/strategiak-koncepciok/2570-gyongyos-varos-onkormanyzatanak-egeszsegugyi-fejlesztesi-koncepcioja-2015-2019))
* [Gyöngyös Város Önkormányzatának Szociális Szolgáltatásszervezési Koncepciója (2017-2019](http://www.gyongyos.hu/strategiak-koncepciok/2569-gyongyos-varos-onkormanyzatanak-szocialis-szolgaltatasszervezesi-koncepcioja-2017-2019))

#### 1.4.2.1. Illeszkedés az Integrált Településfejlesztési Stratégiához (ITS)

A kapcsolódó stratégiák közül kiemelten kezeltük a Bűnmegelőzési stratégia megalkotásakor az Integrált településfejlesztési stratégiát, mely a legátfogóbban és legrészletesebben elemzi és azonosítja a helyi viszonyokat és az abban megfogalmazott célrendszernek megfelelően.

***Az ITS egyértelműen lehatárolja az egyes – eltérő adottságú – városrészeket***, illetve a megfogalmazottak szerint astratégia kialakítása és megvalósítása céljának megfogalmazásával, az ***átfogó, hosszú távú és középtávú célok meghatározásával azonosítja a szükséges intézkedéseket*** Gyöngyös város lakossága jólétének és életszínvonalának javítása és a település gazdasági, valamint társadalmi viszonyainak tartós fejlődési pályára állítása érdekében.

**Településszerkezet**

Gyöngyös fejlődéstörténeti szempontból kialakult és elkülöníthető városrészeinek bontása az Integrált Városfejlesztési Stratégia szerint a következő:

* Városközpont;
* Északi városrész;
* Észak-nyugati városrész;
* Keleti városrész;
* Déli városrész;
* Nyugati városrész.

Fentieken túl, a központtól elkülönülve található településrészek: Farkasmály, Pipishegy, Mátrafüred, Sástó, Mátraháza és Kékestető.

A város egyes részeinek lakossága jelentősen eltérő társadalmi helyzetben él. A lakosság heterogén összetétele tehát Gyöngyös városára is jellemző. Családok által lakott, lakópark jellegű városrészek (pl. északi városrészben, észak-kálváriaparton); megmaradt a valamikori, 80-s években épített, erősen felújításra szoruló lakótelep is; és a város peremén, ellentétes irányban találhatóak a romák lakta városrészek, a híres-hírhedt Duránda és a Harmadosztály; a többség pedig, átlagos lakótelepi lakásokban, kertes családi házakban él. A település néhány részén tehát különösen hátrányos helyzetű, veszélyeztetett területeket, ún. szegregátumokat találunk.

Gyöngyös Város Önkormányzata Integrált Városfejlesztési Stratégiában a KSH 2011-es népszámlálási adatai alapján 4 szegregációval érintett és egy szegregációval veszélyeztetett terület került beazonosításra. Ez utóbbi terület (Nádor utca és környéke) az eltelt időszakban bekövetkezett változások, lakók kiköltözése miatt már nem tartozik ebbe a körbe.

1. **szegregátum:** Kertész utca - Püspöki utca által közrefogott terület: Ez a meghatározott terület egy rendezett, közművekkel, aszfaltos útburkolattal, járdával ellátott kertvárosi városrész. A házak többségében gondozottak, felújítottak, virágosak, látható az ott élők igényessége. Csak egy-kettő ház elhagyott, lakatlan, vagy éppen omladozó, de nem ez az utca kép a meghatározó. Majd minden szegregációs elem tekintetében a városi átlaghoz közeli értéket mutat.
2. **szegregátum:** Bocskai István u. - Bihari János u. - Sziget u. - Berta János u.
3. **szegregátum:** Fuvaros utca - Menház utca - Szép utca nyugati oldala - Akaszka utca - Víg utca mindkét oldala - Solymosi külhatár út - Petőfi Sándor utca - Malom út - Petőfi Sándor utca- Víg utca - Verő utca - Búvó utca- Felsőhíd utca - Halastó utca.

A 2. és 3. szegregátum az ún. „Duránda” területe.


1. **szegregátum:** Enyedi utca - Esze Tamás utca folytatása a Karácsondi útig - Karácsondi út nyugati oldala - Gyergyói utca - Csiki utca - Zólyomi utca - Adácsi út - Erdélyi tér. Ez az ún. dél-keleti lakótelep, közismert nevén Harmadosztály, ahol szinte kivétel nélkül romák élnek a nagyrészt állami támogatással épített házakban.

**ÉNY-i városrész – Duránda**

Az iskolai végzettséget tekintve *az* ***Észak-nyugati városrész helyzete a leghátrányosabb***, itt a 15-59 éves korosztály 45,6 %-a legfeljebb általános iskolai végzettséggel rendelkezik.


A háztartásokra vetített munkanélküliségi adatokat vizsgálva az Észak-nyugati városrész népessége van a legrosszabb helyzetben.

A 2015. évtől kezdődően kiemelkedő jelentőségű munkaadók települtek térségünkbe, ipari parkokba. Új problémaként merül fel a munkaerőhiány, amely legfőképpen az alacsony hozzáadott értékű, összeszerelő termelési egységeket érinti. A nyilvántartott álláskeresők száma két év alatt 25 %-kal csökkent, amelyből arra következtethetünk, hogy a nyílt munkaerőpiacon találtak állást, ez igaz az észak-nyugati városrész lakosságára is.



Gyöngyös Város Önkormányzata elkötelezett abban, hogy a tervezett fejlesztések hozzájáruljanak az integrációhoz. A 2007-2013. közötti időszakban megkezdett, a szegregátumokat, a szegregátumokban élők integrációját elősegítő városrehabilitációs programok eredményei indokolják azok folytatását. A 2014-2020-as támogatási időszak egy legfontosabb fejlesztési terve ennek az önkormányzatnak a városrehabilitáció folytatása.

**ITS-ben megfogalmazott célhierarchia:**



Az ITS-ben összeállított célhierarchia szerint a településen és annak vonzáskörzetében a társadalmi kohézió erősítése cél, mely célt a közrend, közbiztonság intézkedés szolgálja. Ez az intézkedés alapul szolgál és keretet ad a település bűnmegelőzési stratégiájának elkészítéséhez.

**KÖZREND, KÖZBIZTONSÁG INTÉZKEDÉS**

A biztonság mindenki ügye. A városhoz való jog nem élvezhető teljes mértékben, amíg nincs garantálva az ott élők biztonsága, amíg nem sikerül csökkenteni a bűncselekményektől való félelmet. Az önkormányzat feladata, hogy a bűnözés gyökereit vegyék célba olyan, a társadalmi fejlődéssel kapcsolatos megfelelő politika segítségével, a társadalmi kötődések helyreállításával támogatási struktúrák és együttműködésre épülő akcióprogramok kidolgozásával, amelyek mindenkinek esélyt adnak arra, hogy megtalálja az őt megillető helyet a helyi közösségben.

**Fejlesztési elvek:**

1. ***A biztonság megteremtését és a bűnözés megakadályozását célzó következetes politikának a megelőzésen, a törvények betartásán és a kölcsönös támogatáson kell alapulnia.***

A bűnözés okai szerteágazóak. A bűnözés leküzdéséhez tehát különböző, de összehangolt módszerekre van szükség. Ehhez helyi szintű együttműködési struktúrákat kell létrehozni a választott képviselők, a tisztségviselők, a rendőrség, az igazságügyi tisztviselők, a szociális gondozók és szervezetek bevonásával annak érdekében, hogy megvizsgálják és elemezzék a bűnözés okait, az addig folytatott bűnmegelőző tevékenység hatékonyságát és a jövőben végrehajtandó akcióprogramokat. Ezzel párhuzamosan egy olyan rendszert kell fölállítani, amelyben közvetlenül a büntetés kiszabása után erőfeszítések történnek az elkövető integrációja érdekében és a károsultnak nyújtandó kárpótlás biztosítására.

1. ***A városi biztonságpolitikának naprakész, átfogó statisztikákra és információkra kell épülnie.***

A helyi biztonságpolitikának egyértelmű információkra és átfogó statisztikákra kell épülnie. Ehhez szükség van részletes bűnözési statisztikákra (amelyek tartalmazzák az elkövetés helyét és idejét, az elkövetők származását stb.), valamint naprakész jelentésekre a károsultaktól, a károsultak szervezeteitől, a szociális gondozóktól és a speciális feladatokat ellátó nevelőktől. Ez kell, hogy alapul szolgáljon a helyi testületek és a helyi bűnfelügyeleti szervek közös, összehangolt munkájához.

1. ***A bűnmegelőzés a közösség minden tagjának ügye.***

A bűnözés legfőbb okai közé tartozik a társadalmi elidegenedés, valamint - különösen a fiatalok körében - a kultúrával, a családdal, az iskolával vagy a társadalom egészével való azonosulás nehézsége. A szükséges intézkedések körébe tartozik az összehangolt cselekvés a városi környezet javítása érdekében, valamint a fiataloknak nyújtandó segítség az egészséggel, pihenéssel, tanulással és foglalkoztatással kapcsolatban. Különös figyelmet kell szentelni a lakosság nehéz helyzetben lévő csoportjainak; e tekintetben nem speciális struktúrák létrehozására van szükség, hanem egy átfogó, a gazdasági integrációt és a lakásmegoldást is magában foglaló program kidolgozására.

1. ***A városi biztonságpolitika hatékonyságának feltétele a rendőrség és a helyi közösség szoros együttműködése****.*

Hatékonyságának fokozása érdekében a rendőrségnek állandó kapcsolatban kell állnia a lakossággal és annak képviselőivel abból a célból, hogy összehangolja tevékenységét a közösségben működő más testületekével. Közösen kell megegyezniük abban, hogy a rendőrség hol és mikor folytat ellenőrző tevékenységet, különös tekintettel a rendőrposztok és a járőrök körzetére és időbeosztására; a fiatalok egyes célzott csoportjaira irányuló felvilágosító munkára; az igazságügyi hatóságokkal való együttműködésre a bűnvádi eljárásokkal kapcsolatos elvekről szóló vitában; a közhatóságoknak és a lakossági csoportoknak nyújtandó tanácsadásra a lopások és betörések elkerüléséről, a vagyon technikai védelméről és olyan módszerekről, amelyekkel a szomszédok vigyázhatnak egymás lakására; és - együttműködésben a szociális szolgálatokkal - annak biztosítására, hogy azokkal a bejelentésekkel és panaszokkal is foglalkozzanak, amelyek közvetlenül nem vonnak büntető eljárást maguk után.

1. ***A károsultak támogatása a helyi biztonságpolitika kulcsfontosságú eleme.***

A károsultak megsegítését szolgáló segélykonstrukciók és támogatási programok kidolgozása a társadalom erkölcsi kötelessége, melyeket az elkövetőnek a társadalomba való újraintegrálását célzó erőfeszítésekkel párhuzamosan kell alkalmazni. A szükséges intézkedések magukban foglalják a károsultakat megsegítő hatósági vagy egyesületi segélyszervezet felállítását, hogy ezek a rendőrséghez vagy a bírósághoz beérkezett minden panasznak utánajárjanak, és információt nyújtsanak a végrehajtott intézkedésekről; valamint a tanúvallomás-tétel megkönnyítését célzó intézkedéseket, hiszen a tanúskodás a károsult megsegítésének egyik módja.

**Cél:**

***A közrend és közbiztonság fenntartásához szükséges infrastrukturális feltételek és eszközök biztosítása, az érintett intézmények közötti együttműködés javítása.***

**Indokolás:**

***Közrend, közbiztonság növelése.*** Az intézkedés célja a Rendőrség, a Városrendészet és a Polgárőrség jogszabályok adta lehetőségeinek jobb kihasználása, közbiztonsági tevékenység eredményesebbé tétele érdekében a kamerás megfigyelő rendszer újjáépítése és adatkezelésre jogosult általi működtetése. Az intézkedés végrehajtása során felül kell vizsgálni a Bűnmegelőzési Programot, növelni kell a gyalogos rendőrjárőrözés gyakoriságát, a Polgárőrség létszámát, továbbá javítani szükséges a felszereltségüket, eredményesebbé tenni Városrendészet közterület-felügyelői tevékenységét. A közrend szempontjából legmagasabb kockázati elemet jelentő csoportokat folyamatos rendőri jelenlét szervezésével, valamint szociális programokkal a társadalmilag elfogadott életforma irányába kell terelni.

### *1.4.3. TOP-5.2.1-15-HE1-2016-00001 pályázat* *„A társadalmi együttműködés erősítését szolgáló komplex program Gyöngyös városában” című projekt bemutatása*

**A projekt előzményei**

Gyöngyös Város Önkormányzata már tett korábban lépéseket a szegregációs folyamat lassításának érdekében. A két legfontosabb hasonló témájú, az akcióterületen megvalósult projekt volt a ROP keretében megvalósított „Gyöngyös város észak-nyugati városrészének komplex rehabilitációs programja” című pályázat (ÉMOP-3.1.1-12-2013-0016), illetve a „Gyöngyös Észak-nyugati városrészének közösségi integrációs programja” című projekt (TÁMOP-5.3.6-11/1-2012-0068).

A város aktív lépéseket tett és tesz a leromlott állapotú lakóterületek és az ott élők helyzetének javítása érdekében, infrastrukturális, foglalkoztatási és szociális beavatkozásokkal csökkenti a jelenleg meglévő halmozott hátrányokat. Folyamatos, aktív kapcsolatot alakít ki a megvalósításba bevonható civil és érdekvédelmi szervezetekkel, a hátrányos helyzetű csoportokkal, valamint az érintett lakosság képviselőivel. Az ITS-ben és a város gazdasági programjában megfogalmazott programok alapvetően a helyi közösségek bevonásával megvalósuló fejlesztések támogatási lehetőségihez készültek.

**A projekt lényegi elemei**

A projekt átfogó célja az akcióterületen élők közösségi és egyéni szintű társadalmi integrációja, mely által hozzájárul a népesség megtartásához, az életminőség és a munkaképesség javításához. A fejlesztés hozzájárul az akcióterületi problémák megoldásához. A problémák kezelése integrált, komplex módon történik és a tevékenységek kiegészítik egymás hatásait. A projektben meghatározott tevékenységek további célja, hogy a TOP 4.3.1 (leromlott városi területek rehabilitációja) intézkedéseit kiegészítse és előkészítse, valamint a helyi közösség kohéziójának erősítése az akcióterületen élő lakosság tervezésbe és megvalósításba történő bevonásával.

A jövőbeni leromlott városi területek rehabilitációjának és a szegregáció csökkentésének céljából történő fejlesztések középpontjában a szegregátumok állnak, illetve a TOP 4.3.1 felhívás keretében infrastrukturális beavatkozások is tervezettek, ezért fontos a folyamatos szociális munka biztosítása az akcióterületen. A szociális munkások tevékenységei kiegészítik majd az egyébként is túlterhelt, helyben működő szociális szolgáltatásokat a megnevezett tevékenységekkel. A megvalósítás teljes időtartamára tervezett a folyamatos szociális munka, illetve a legtöbb tevékenység a teljes 5 évre tervezett annak érdekében, hogy minél hosszabb távon támogassa az integrációt.

**A projekt műszaki-szakmai tartalma:**

***Közösségfejlesztést célzó program-elemek***

- Közösségfejlesztő programok, akciók szervezése: Ezen programok, akciók szervezésének lényege, hogy a szegregátumban élők felismerjék a közösségi cselekvésben rejlő lehetőségeket és pozitív élményeket szerezzenek a város lakosságának önkéntes segítségnyújtásán keresztül.

- Közösségfejlesztő foglalkozások: Kézműves és egyéb foglalkozások, családi napok, melyek nagymértékben segítik a helyi közösség belső kohézióját, valamint a projekttel kapcsolatos pozitív attitűdök kialakítását is elősegítik. Nagymértékben hozzájárul az érintett lakosság integrációjához, beilleszkedéséhez és a célcsoporttal szembeni diszkrimináció csökkentéséhez is.

-Társadalmi integrációt segítő szabadidős programok szervezése: Ezek célja, hogy a szegregátumban élők látóköre bővüljön, eljuthassanak olyan kulturális eseményekre, melyek számukra esetleg szociális körülményeik következtében nem elérhetőek, ugyanakkor olyan életre szóló élményt nyújthat egy-egy színházlátogatás, vagy koncert, mely kihat későbbi életükre is. Ezek a szabadidős programok nagymértékben hozzájárulnak az érintett lakosság társadalmi integrációjához, hiszen ezzel életminőségük javul és szemléletformáló, közösségfejlesztő, felzárkóztató hatásai is vannak.

- Lakossági fórumok és más együttműködések célja a városi fejlesztések tervezésébe a lakosság bevonása, a megvalósítás érdekében ezek elfogadtatása, illetve más közösségi témákban egyeztetés, tájékoztatás a társadalmi együttélés fejlesztése érdekében. Az ügyfelek közvetlen segítése mellett hálózatot építünk a település szolgáltatóival, intézményeivel, civil szerveződéseivel, más projektek munkatársaival. Külön is érdemes kiemelni az Üdvhadsereggel, a Kistérségi Humán Szolgáltató Központtal, valamint a Rendőrséggel kötött együttműködési megállapodásokat, melyek megalapozhatják a program tovább fejlődését.

- Folyamatos szociális munka: A segítő tevékenység összekötő hidat képezhet a különböző logika szerint működő társadalmi rendszerek között a szegregált, mélyszegénységben élő családok érdekében, erősítve az egyes szereplők közötti bizalmi szintet.

- Szociális munkások szupervíziója.

- Pszichológus bevonásával támogató csoport működtetése: Célja a társadalmi integráció és a befogadó attitűd elősegítése, a lakosság személyes problémáinak megoldásának segítése.

- Tájékoztatás és disszemináció alatt a nyomtatott és elektronikus alapú tájékoztatást, ismeret- és információátadást nyújtását értjük. Ez több módon működik: szórólapok, kiadványok formájában és a korábbi projekt során létrehozott közösségi honlap fenntartása, továbbfejlesztése által is.

- Szakmaközi konzultációk és mediáció.

- Esélyegyenlőség témában tréning szervezése segítő szakemberek számára: roma integráció, társadalmi nemek esélyegyenlősége témákban. A mediáció, mint újszerű, alternatív konfliktuskezelési módszer olyan eszközrendszert kínál, melyet a felmerült konfliktushelyzetek megoldása során hatékonyan tudunk. használni.

- Adósságrendezési szolgáltatás

- Munkavállalási tanácsadás.

- Érzékenyítő tréningek.

- Fejlesztőpedagógus bevonásával gyermekkori fejlesztés.

- Nyári gyermekfelügyelet és fejlesztő játszóház.

- Pályaorientációs foglalkozások az akcióterület fiataljainak felkészítésére a munka világára és lehetőségeik bemutatására.

- Egészségügyi programok.

- Prevenciós programok.

- Jogi tanácsadás.

- ***Bűnmegelőzéshez kapcsolódó szemléletformáló programok:*** A bűnmegelőzés és közbiztonság erősítésével kapcsolatos képzési, szemléletformáló programok szervezése a hátrányos helyzetűekkel foglalkozó szakemberek számára 5 alkalommal. A szegregátumban élők körében, a speciális áldozati csoportok (nők, fiatalok, idősek) hatványozottan vannak kitéve annak, hogy áldozattá vagy elkövetővé váljanak. Az áldozatokkal közvetlenül kapcsolatba kerülő szakembereket hivatalok, rendőrség, szociális és gyermekvédelmi szakembereinek, nevelési tanácsadó munkatársainak, pedagógusoknak, védőnőknek, gyermekorvosoknak, háziorvosoknak, egészségügyi dolgozóknak, polgárőröknek, igazságszolgáltatás szakembereinek (bírák, ügyészek) képzések keretében adunk lehetőséget, készségeik, képességeik, ismereteik gyarapítására. Vészhelyzet felismeréséről, kezeléséről tréninget szervez az önkormányzat az áldozatsegítés területén dolgozó szakembereknek.

Az áldozattá válás megelőzése érdekében nyomtatott és elektronikus alapú, valamint személyesen nyújtott tájékoztatást, ismeret- és információátadást biztosít a város az áldozattá válás elkerülésének módszereiről. Áldozattá válás megelőzését célzó tréningekbe áldozatvédelemben jártas szakértők bevonása történik. A tréning során a résztvevők megismerkednek a hatalom és uralom mintázatával saját életükben és más csoporttagok életében (elsősorban közvetlen kapcsolatokban, de más kapcsolatokban is, pl. szülő, rokon).

- ***Bűnmegelőzéshez kapcsolódó együttműködési hálózat kialakításának célja a helyi bűnmegelőzés javítása, az akcióterületen élők áldozattá vagy bűnelkövetővé válásának megakadályozására törekvés. A releváns szakmai szereplők bevonásával, a támogató csoport aktív részvételével közösen bűnmegelőzési stratégia, terv kialakítása a projekt része.***

A Gyöngyös városában tervezett TOP-4.3.1 projekttel párhuzamosan indult meg a két projekt előkészítése, így az egymást kiegészítő tevékenységek és szinergikus hatások figyelembevételre kerültek. Az infrastrukturális fejlesztésekhez egyértelműen hozzájárul jelen soft típusú projekt, hiszen a társadalmi felzárkóztatás és a szegregáció megszüntetése csak együttesen valósítható meg. Ezen kívül a korábban megvalósult komplex telep program (TÁMOP) folytatásaként is funkcionál ugyanazon akcióterületen.

***Műszaki-szakmai eredmények***

• Közösségi Beavatkozási Terv,

• Egyéni Fejlesztési Tervek elkészítése,

• EFT-k nyomonkövetése,

• Szupervízió keretében tartott esetmegbeszélésen résztvevő segítő szakemberek száma,

• Tréningek,

• Segítő szolgáltatások nyújtása,

• Közösségi akciók,

• Szakmai konferencia,

• ***Közbiztonsági és Bűnmegelőzési Tanulmány***.

***Helyi bűnmegelőzési stratégia és cselekvési tervek elkészítése, kötelező partnerségben a területileg illetékes rendőrséggel a közbiztonság javítása érdekében***

• Lakossági fórumok megtartása,

• Szociális városrehabilitációs programmal elért hátrányos helyzetű lakosság száma.

Gyöngyös Városi Önkormányzat a TOP-5.2.1-15-HE1-2016-00001 azonosítószámú**, „***A társadalmi együttműködés erősítését szolgáló komplex program Gyöngyös városában*” című, nyertes pályázat megvalósítása keretében vállalta , hogy kidolgozza Bűnmegelőzési stratégiáját, mely a benyújtott pályázat céljaihoz és tartalmi elemeihez igazodva kiemelten kezeli az ÉNY-i városrész bűnügyi elemzését, ugyanakkor a probléma és kezelésének komplexsége okán a város teljes egészére vonatkozó statisztikákkal, adatokkal és információkkal, probléma azonosításokkal és ténymegállapításokkal készül.

Gyöngyös Város Bűnmegelőzési Stratégiájának célja az önkormányzat közbiztonsági és bűnmegelőzési koncepciójának megfogalmazása, a konkrét helyzetelemzés alapján megvalósítandó rövid-, közép-, és hosszú távú célok és prioritások kijelölése, valamint a rendelkezésre álló eszközök és lehetőségek feltárásával a végrehajtás módjának meghatározása, és az életminőséget javító közbiztonság megteremtése.

Az Önkormányzat egyetértett azzal, hogy szükség van a TOP-5.2.1-15-HE1-2016-00001 kódszámú**, „**A társadalmi együttműködés erősítését szolgáló komplex program Gyöngyös városában” című, nyertes pályázat tartalmi követelményeinek megfelelő, egyúttal a hatályos jogszabályokon alapuló, a megváltozott társadalmi környezet hatásait figyelembe vevő, a bűnmegelőzés szempontjait és a bűnmegelőzés érdekében szükséges intézkedéseket tartalmazó stratégia kidolgozására.

# A TELEPÜLÉSI BŰNMEGELŐZÉSI STRATÉGIA ALAPJAI

A stratégia jogi- és intézményi külső környezete, valamint az önkormányzat szabályozási mozgástere az alábbiak szerint vázolható.

Gyöngyös Városi Önkormányzat a Magyarország helyi önkormányzatairól szóló 2011. évi CLXXXIX. törvény szerint látja el kötelező feladatait. Az Mötv. 17. §-a a települési önkormányzatok kötelező feladatai közé sorolja a közbiztonság helyi feladatairól, valamint a tűzvédelemről való gondoskodást

**1. Az önkormányzat eszközrendszere**

Az önkormányzat részére, a bűnmegelőzés érdekében, a következő eszközök állnak rendelkezésre:

* ***helyi szabályozás kialakítása,***
* ***bűnmegelőzési érdekek érvényesítése a hatósági jogkör gyakorlása során,***
* ***társadalmi integráció biztosítása,***
* ***felvilágosítás, oktatás,***
* ***vagyonvédelmi szolgáltatások,***
* ***bűnmegelőzési koordináció.***

Ezen koncepció elkészítésének az a célja, hogy városunkban az életminőséget javító közbiztonság további erősítése érdekében, a közrend megóvásához, a bűnmegelőzéshez és a bűnüldözésben részt vevők közötti célirányos párbeszédet elősegítse, és megfelelő keretet biztosítson a közös feladatok eredményes ellátásának.

**A helyi szabályozás kialakítása**

* **A helyi bűnmegelőzési stratégia**
* Az adott terület bűnügyi helyzetét, a megfogalmazott bűnmegelőzési célokat, a felhasználható eszközöket, módszereket, és az együttműködőket tartalmazó dokumentum.
* A képviselőtestület határozatban fogadja el.
* **A bűnmegelőzési program**
* Meghatározott időszakra (1 év- 3 év - 5 évre) vonatkozó munkaterv, amely tartalmazza a Stratégiában megfogalmazott célok elérése érdekében végrehajtandó feladatokat, határidőket, felelősöket.
* A képviselőtestület fogadja el határozatban.
* **A végrehajtást segítő intézkedések**
* A jegyző mint a polgármesteri hivatalt vezető személy gondoskodjon róla, hogy a hivatali egységek és az érintett önkormányzati fenntartású intézmények teljesítsék a feladatokat.
* Együttműködési megállapodások keretében a társszervek (rendőrség, polgárőrség, oktatási intézmények) működjenek közre a kitűzött célok megvalósításában.

**A bűnmegelőzési érdekek érvényesítése a hatósági jogkör gyakorlása során**

* **Helyi rendelet alkotása során**
* a képviselő-testület jogköre,
* általános szabályozást tartalmaznak,
* lehetőség szerint a bűnmegelőzési szempontok érvényesüljenek,
* kerüljenek meghatározásra a közösségi együttélés szabályainak megszegését meghatározó, magatartásformák, melyek önkéntes jogkövetés hiányában lehetőséget adnak annak hatósági eljárás során történő „kikényszerítésére”.
* **Közigazgatási feladatok ellátás során**
* a jegyző, illetve a hivatal ügyintézőjének feladata,
* konkrét ügyekben történő döntéshozatal,
* a helyi stratégiában foglalt célok figyelembevétele,
* ide tartozik a közigazgatási bírságolási eljárások lefolytatása.

**A társadalmi integráció biztosítása**

A lakosság körében a leszakadás megelőzése, a már leszakadt rétegek integrálása – szociatív, indirekt eszközök alkalmazásával

* **Beavatkozási területek:**
* oktatás,
* szociális ellátás,
* megfelelő egészségügyi ellátás biztosítása,
* foglalkoztatás.
* **Módszerek**
* az alkoholfogyasztás, drogfogyasztás csökkentése (különösen a fiatalkorúak körében),
* életvezetési tanácsadás,
* szociális támogatás a rászorulóknak,
* az iskolai hiányzások megszüntetése, csökkentése,
* tartós munkanélküliek foglalkoztatása közmunka keretében.

**Felvilágosítás, oktatás**

Bűnmegelőzéssel összefüggő témájú felvilágosítás, képzés szervezése:

* Internetfüggőség, az internethasználók körében tudatosság növelése, a személyes adatok védelme, az online zaklatás, netikett és a webes identitás témakörében felvilágosítás
* óvodapedagógusok, tanárok,
* szülők,
* diákok részére.
* Drogprevenció
* óvodapedagógusok, tanárok,
* szülők,
* diákok,
* egyház részére.
* Gyermek- és ifjúságvédelmi képzés
* az iskolai gyermekvédelmi felelősök,
* osztályfőnökök részére.
* Bűnmegelőzési és jogi tájékoztatás
* diákok,
* óvodapedagógusok, tanárok részére.
* Vagyonvédelmi és áldozatvédelmi tájékoztatás a lakosság részére.
* A hivatalban és a háttérintézményekben dolgozók felkészítése a bűnmegelőzési szempontok alkalmazására.

**Vagyonvédelmi szolgáltatások**

* Területei:
* szaktanácsadás, ismeretterjesztés,
* szakmai bemutató szervezése,
* térfigyelő rendszer,
* közterületi járőrszolgálat.
* Cél nem a profit, hanem, hogy a vagyonvédelmi szolgáltatások mindenki részére elérhetővé és ismertté váljanak (hozzáférhető és megfizethető).
* A szolgáltatások biztosításába bevonhatók a rendőrség és vagyonvédelmi szakmai képviselői is.

**Bűnmegelőzési koordináció**

A közigazgatási területen az állami, önkormányzati és civil szervek, egyház, illetve a gazdasági élet szereplői között a bűnmegelőzési tevékenység összehangolása, tervezése, szervezése. A munka folyamatosságának és megfelelő szakmai színvonalának biztosítása.

**Részfeladatai:**

* partnerség kialakítása,
* helyzetfelmérés elkészítése,
* helyi stratégia elkészítése,
* Bűnmegelőzési Program elkészítése,
* felkészülés a végrehajtásra,
* végrehajtás segítése,
* végrehajtás ellenőrzése.

**Nemzetközi jó gyakorlatok alkalmazásának lehetősége és szerepe a bűnmegelőzésben:**

**Az Önkormányzat bűnmegelőzési céljainak megvalósulást segítheti a rendőrség és egyéb társzervezezetek/intézmények részvételével megvalósítható jó gyakorlatok átvétele.**

Európa nyugati országaiban és Amerikában lényegesen korábban felismerték a bűnmegelőzés jelentőségét, szükségességét. A nemzetközi gyakorlat sok-sok olyan eszközt, módszert alkalmaz/alkalmazott a bűncselekmények számának csökkentése, a biztonság növelése érdekében, amelyek tulajdonképpen mintaként szolgálhatnak a hazai prevenciós szakma számára. A jó külföldi gyakorlatok adaptálás nélküli átvétele nyilvánvalóan hibás elképzelés, de az egyértelműen pozitív programok átgondolásra érdemesek.

*Néhány, egyértelműen pozitív példa:*

* *Élménypedagógia – Ausztria*

Az élménypedagógia célja a fiatalok (10-18 éves korosztály) egyéniségének fejlesztése, olyan erős személyiség kialakítása, mely a bűnelkövetővé és az áldozattá válás elkerülésének fundamentuma. A program elemeit tekintve nem igényel feltétlenül rendészeti szakembert, ennek ellenére a rendőrség támogatásával is megvalósulnak ilyen tréningek. A résztvevők teljes személyiségét megmozgató és a csoportdinamikát is kedvezően befolyásoló tevékenységből adódóan a program befejezésekor már érezhető annak hatása. A módszer pár éve hazánkba is megérkezett, a tréningek minden településen sikeresek.

* *World Cafe – Police Cafe*

Az eredeti **World Cafét** leginkább közösségfejlesztésre találták ki. Ezért hívják **közösségi alkotó technikának**, amely arra való, hogy általa felhasználjuk a kollektív bölcsesség erejét. A cél az, hogy a közösség mindig a saját együttműködése szempontjából legjobb és az adott körülményekhez, helyzethez, személyekhez is illeszkedő megoldást legyen képes megtalálni. Nos, éppen ennek az alkotó folyamatnak a végig vitelére való a **World** **Café módszer és a belőle továbbfejlesztett Police Café.** A Police Café is közösségfejlesztési technika, mely a civilek és a rendőrök együttműködését erősíti. Ezért kell pontosan úgy működtetni, ahogyan az az eredeti módszertani alapelvekben le van fektetve. És csak akkor hívhatjuk **Kávéháznak**, ha ezek mentén folyik a munka.

* *„Biztonságban élni” – Németország*

A program célja a városok és lakóközösségek biztonságának javítása, olyan környezet kialakítása, amelyben mindenki biztonságban érzi magát. A prevenció számos módszerét alkalmazzák, melyben a legjelentősebb a társadalmi párbeszéd erősítése. A projekt koncepciója szerint a bűnözés visszaszorítása elsősorban a bűnmegelőzés eszközeivel történik, és kerüli a represszióval történő nyomásgyakorlást.

* *D.A.R.E. – Amerikai Egyesült Államok, Los Angeles*

Az USA-ban 1982-ben a Los Angelesi Rendőrségi Osztály és a L.A. Egyesült Iskolai Körzet a folyamatosan növekvő kábítószer-fogyasztás és illegális kereskedelem visszaszorítására, kezelésére közösen dolgozta ki a programot. A cél, hogy a 11-12 éves iskolások heti egy alkalommal olyan oktatáson vegyenek részt, amely hatékonyan segít megelőzni a kábítószer-fogyasztóvá válásukat. Oktatását speciálisan képzett rendőrök végzik. A legfontosabb cél a visszautasítás technikáinak elsajátítása, a veszélyhelyzet felismerése.

# GYÖNGYÖS VÁROS BŰNMEGELŐZÉSI STRATÉGIÁJÁNAK ALAPELVEI

**A bűnmegelőzés fogalma, módszerei**

A bűnmegelőzés fogalmilag a jövőben elkövetendő bűncselekmények elleni fellépést, azaz olyan hatások kifejtését jelenti, amelyek korlátozzák a bűnelkövetési okokat és gátolják a bűnözés feltételeit. A bűnmegelőzés a közbiztonság alakításának szerves része.

A 115/2003. számú országgyűlési határozat szerint „*bűnmegelőzés minden olyan intézkedés és beavatkozás, amelynek célja vagy eredménye a bűnözés mennyiségi csökkentése, az állampolgárok biztonságérzetének minőségi javítása, történjék az a bűnalkalmak csökkentésével, a bűnözést előidéző okok hatásának mérséklésével, vagy a sértetté válás megelőzésével”.*

**A bűnmegelőzésnek három fő iránya**

1. a bűnelkövetést kiváltó, vagy azt elősegítő okok csökkentését célzó (általános),
2. az egyes bűncselekmények és devianciák lehetőségét korlátozó (különös), valamint
3. az egyén védettségét, a sértetté válás elkerülését befolyásoló (speciális) preventív tevékenység.

Ezeket az Európa Tanács dokumentumai a bűnmegelőzés pilléreinek is nevezik, hangsúlyozva, hogy a háromféle cselekvési módot minden közösségben egyidejűleg kell alkalmazni, tartós eredmény csak a komplex alkalmazástól várható.

1. A bűnelkövetést kiváltó, vagy azt elősegítő okok csökkentésére irányuló általános prevenció az elsődleges. A társadalompolitika integrált része, ami akkor valósul meg, ha a társadalom alakítását célzó állami, önkormányzati döntésekben érvényesülnek a megelőzési szempontok, és ha a társadalmi viszonyok a kriminogén hatásokat nem gerjesztik.

2. A bűnelkövetési lehetőségek szűkítésére vonatkozó különös megelőzés feladata a bűnelkövetésre lehetőséget nyújtó alkalmak számának redukálása, az egyes bűncselekmények valószínűségének minimalizálása, a veszélyforrásokkal és biztonsági kockázatokkal való törődés. A bűnmegelőzésnek ez a szintje a társadalmat ösztönző, mozgósító olyan programok és technikák intézményesítésére törekszik, amelyek a közösségek, az intézmények, gazdasági szereplők és az állampolgárok önvédelmi képességét, bűnözéssel szembeni védettségét fokozzák. A bűnözés mennyiségi és minőségi visszaszorítása érdekében foglalkozik a veszélyeztetett területek és objektumok biztonságával, a környezeti és természeti értékek védelmével.

3. A speciális prevenció az egyénről szól. A bűnmegelőzésnek ez a szintje a veszélyeztetett személyekkel, célcsoportokkal foglalkozik, azok védelmével, akik objektív helyzetük, személyes tulajdonságaik révén fokozottan vannak az áldozattá, sértetté válás veszélyének kitéve. A megelőzés eme dimenziójának feladata az egyén biztonságra törekvésének erősítése, tudatosítása, azaz, hogy a potenciális sértettek mindent megtegyenek áldozattá válásuk elkerülése érdekében. A konkrét védekezés elmulasztását állami intézkedés nem pótolhatja.

A bűnelkövetéstől való visszatartás egyik útja a törvények tiszteletére nevelés. E célt szolgálják a büntetőjogi és szabálysértési büntetések, melyektől az állam azt várja, hogy az elkövető tartózkodjék a büntetendő cselekmények jövőbeni elkövetésétől. A bűnismétlés megelőzése ellenőrzési intézkedéseket, ugyanakkor a visszaeső elkövetők társadalmi beilleszkedésének támogatását igényli.

**A bűnmegelőzés módszerei**

A szakirodalomban foglalt módszerek igen sokrétűek, átszövik a megelőzés mindhárom dimenzióját. A módszerek az alábbiak szerint csoportosíthatók:

***A bűnelkövetési alkalmak korlátozása***

Elemei:

* A preventív jelenlét. Kiemelt jelentőséggel bír a közterületek, nyilvános helyek, bűnügyileg veszélyeztetett objektumok gyakori ellenőrzése. A rendőr, a biztonsági őr, a polgárőr jelenlétével is eltántoríthat lehetséges tetteseket a jogsértő magatartástól.
* A rendszeres ellenőrzés, és felügyeleti tevékenység. A szakszerű és következetes ellenőrzés képes felfedni a szabálytalanságokat, s ezzel elejét venni, hogy a kisebb jogszerűtlenségek bűncselekménybe torkolljanak. Az ellenőrzöttség tudata az előírások betartására késztet.
* További bűncselekmények, bűnismétlés megakadályozása a bűncselekmény okainak, elősegítő körülményeinek felderítése és megszüntetése útján.

***Megfelelő védekezés alkalmazása***

Elemei:

* A helyes magatartási szabályok, más szóval taktikai szabályok betartása. Itt az elővigyázatosságról, a kellő körültekintés tanúsításáról van szó, ami még pénzbe sem kerül. A lényeg, hogy az emberek figyelmetlenségükkel ne adjanak esélyt a bűnözőknek.
* A fizikai védekezés, a mechanikai védelem adta lehetőségek felhasználása.
* A jelző- és riasztóberendezésekkel operáló elektronikai védelem igénybevétele.
* A személyi védelem, azaz élő erős őrzés alkalmazása.
* Okostelefonok és internet használata által való utánkövethetőség, virtuális biztonság *(pl. Hazakísérő Telefon szolgáltatás).*

***A „bűnmegelőzési propaganda” kifejtése***

Aktív tudatformáló munkával kell erősíteni a társadalom tagjainak önvédelmi reflexeit. Ismertetni szükséges a védekezés hatékony, de jogszerű módjait és technikáit, valamint az ezt szolgáló lehetőségeket és eszközöket. Meg kell győzni a lakosságot, hogy a bűnmegelőzés össztársadalmi érdek, amiben mindenkinek megvan a maga feladata és felelőssége.

***Hatékony „bűnüldözési és igazságszolgáltatási munka”***

A bűncselekmények és elkövetőik minél teljesebb körű felderítése, majd következetes és gyors elítélése optimális eszköz.

Fentebbiek alapján jól látható, hogy a bűnmegelőzési feladatok a helyi települési szinten keletkeznek, mégis az önkormányzatnak nem áll rendelkezésre minden módszer és eszköz, amiket a feladat hatékony ellátása igényelne. A jelen koncepció ezért kiemelt hangsúlyt fektet az együttműködésre és a feladatokban érintett szereplők, és szervezetek megszólítására, bevonására. Az önkormányzati feladatcsoportba elsősorban a tájékoztatás és propaganda és a bűnelkövetésre lehetőséget nyújtó alkalmak korlátozása, a megfelelő védekezés alkalmazása sorolható be.

# GYÖNGYÖS VÁROS BŰNMEGELŐZÉSI ÉS KÖZBIZTONSÁGI HELYZETE

## Gyöngyösi Rendőrkapitányság tevékenysége

### *Gyöngyös város közbiztonsági helyzetének értékelése*

*(Készült a Gyöngyösi Rendőrkapitányság éves beszámolói adatainak felhasználásával.)*

Magyarország települései, így Gyöngyös város számára a legfontosabb célkitűzés továbbra is a közbiztonság fenntartá­sa, az állampolgárok nyugalmának megőrzése, a bűncselekmények számának csökkentése, ezáltal a lakosság szubjektív közbiztonságérzetének javítása.

Gyöngyös város lakóinak életminőségét nem csak a bűncselekmények alakulása, hanem egyéb olyan, a közterületeken tapasztalható jogsértések, zavaró körülmények is befolyásolják, mint az illegális árusítás, köztisztasággal kapcsolatos szabálysértések, koldulás, hajléktalanok utcai megjelenése, közúti közlekedési szabályok kisebb fokú megsértése. A lakosság többsége a kutyatartással és a parkolási szabálytalanságokkal kapcsolatos jogsértéseket tartja a mindennapi élet leginkább zavaró tényezőinek.

A közbiztonság védelme a rendőrség alapfeladata. A Gyöngyösi Rendőrkapitányság előző éves beszámolói szerint illetékességi területén a közbiztonsági helyzetről elmondható, hogy a bűnügyi, közbiztonsági viszonyok szélsőségektől mentesek, a közterületek, közösségi életterek és nyilvános helyek biztonsága szavatolt. A közterületi jelenlét a lakosság szubjektív biztonságérzetét javító intézkedési program keretében elvégzett besorolás alapján állandó, napi 24 órás rendőri jelenlét biztosított.

Gyöngyösi Polgármesteri Hivatala 2013. április 10-én kötött együttműködési megállapodást a Gyöngyösi Rendőrkapitánysággal. Az együttműködési megállapodás értékelésére ezt követőn minden évben sor került.

Gyöngyös Városi Önkormányzat mindenkori éves költségvetésében biztosít összeget a bűnmegelőzési, közbiztonsági feladatok ellátására. Gyöngyös Város közigazgatási területén jelenleg három polgárőr egyesület működik: a Gyöngyös Városi Polgárőrség, a Mátrafüredi Új Polgárőrség Egyesület és a Gyöngyös Város Közbiztonságáért Polgárőr Egyesület. A polgárőr egyesületek éves támogatásának mértékéről is a Képviselő-testület dönt, a polgárőr egyesület előző évi tevékenységének értékelését követően. Ezen kívül – a rendelkezésre álló költségvetési keret mértékétől függően – elsősorban a városi rendőrkapitányság közbiztonsági, bűnmegelőzési feladatainak ellátásának támogatását szokta az Önkormányzat költségvetésébe beépíteni.

### *4.1.2. Bűnügyi helyzet bemutatása, statisztikai adatok*

#### 4.1.2.1. A regisztrált bűncselekmények számának alakulása

Gyöngyös város illetékességi területén 2018. évben regisztrált bűncselekmények (1 179 db) száma a Gyöngyösi Rendőrkapitányság illetékességi területén elkövetett bűncselekmények (1 733 db) 68,03 %-át tette ki.

A bűnügyi adatok az Egységes Nyomozó Hatósági és Ügyészségi Bűnügyi Statisztikai (ENYÜBS) adatbázisból származnak, mely tanúsága szerint Gyöngyös városban 2018. évben a regisztrált bűncselekmények száma az előző évi adatokhoz viszonyít­va 983-ról 1 179-re változott, mely 19,9 %-os emelkedésnek felel meg.

Az ENYÜBS adatok a 2018. évben befejezett, rendőri eljárásban regisztrált elkövetés helye szerinti bűncselekményi adatok, ezek minősülnek hiteles adatoknak. Az adatok értelmezésénél tehát szem előtt kell tartani, hogy ezek nem a 2018. évben elkö­vetett bűncselekmények, hanem az ebben az évben lezárt rendőri eljárásokban regisztrált események, melyek korábbi évi jogsértő cselekményeket is tartalmazhatnak.

A regisztrált bűncselekmények dinamikáját vizsgálva megállapítható, hogy 2012. évben volt legmagasabb a bűncselekményszám, míg 2015. évben pedig a legalacsonyabb.

A korábbi évek adatainak tükrében prognosztizálható volt, hogy a városban döntően a vagyon elleni bűncselekmények elkövetése határozza meg az elkövetett összes bűncselekmény szá­mát, mivel ez a bűncselekménycsoport évtizedek óta dominálóan hat az összbűnözésre. Ezt tá­masztja alá a lopások számának alakulása is, mely 2017. évről 2018. évre 469-ről 414-re vál­tozott, mely 11,7 %-os csökkenésnek felel meg, így ezen bűncselekmények a regisztrált bűn­cselekményeknek a 35,11 %-át adják.

#### A közterületen elkövetett regisztrált bűncselekmények számának alakulása

Az állampolgárok szubjektív közbiztonságérzetét jelentősen befolyásoló, közterületen elköve­tett bűncselekmények száma 263-ról 241-re, 8,4 %-kal csökkent a vizsgált időszakban.

***A közterületen elkövetett, regisztrált bűncselekmények nyomozáseredményességi mutatója a Gyöngyösi Rendőrkapitányság illetékességi területén*** a 2017. évhez viszonyítva 1,7 %-kal változott, 73,0 %-ról 74,7 %-ra.

A bűncselekmények elkövetésé helyének és idejének folyamatos értékelése és elemzése során a napi szolgálat szervezése azokra a városrészekre, utcákra összpontosult, ahol a leg­gyakrabban fordultak elő jogsértések.

A Heves Megyei Rendőr-főkapitányság Bűnügyi Igazgatóság Elemző Értékelő Osztálya által havonta küldött értékelő jelentés alapján kerül vezénylésre a szolgálat a városban.

#### A regisztrált bűncselekmények 100 ezer lakosra vetített aránya, változása

Gyöngyös város területén minimálisan emelkedett a 100 000 lakosra jutó bűncselekmények száma.

A bűnügyi fertőzöttségre reagálva a rendőri jelenlét szinte minden napon biztosított volt a városban:

* gépkocsizó- illetve gyalogos járőrszolgálatban,
* bűnügyi nyomozói portyaszolgálatban,
* polgárőrökkel közös szolgálatban,
* közterületfelügyelettel,
* illetve a Készenléti Rendőrség munkatársainak megerősítő szolgálata során.

***Összességében a nyomozás eredményességi mutató alakulása a******Gyöngyösi Rendőrkapitányság vonatkozásában*** az elő­ző évihez képest emelkedést mutat (2017-ben 62,6 %, 2018-ban: 70 %). A fokozott közterületi jelenlét miatt csökkent a keletkező bűnügyek száma, ezért az egy nyo­mozóra jutó bűnügyek száma is csökkent, ami lehetővé tette a hatékonyabb nyomozások vég­rehajtását.

#### Kiemelten kezelt bűncselekmények

***Kiemelten kezelt bűncselekmények számának alakulása:*** A kiemelten kezelt bűncselekmények száma tekintetében Gyöngyösön kilenc év adatainak tükrében megállapítható, hogy a kiemelten kezelt bűncselekmények száma 2010-ben volt a legmagasabb, és 2015. évben a legalacsonyabb. Ez a tendencia és arány nagyjából megegyezik az országos statisztikai adatokkal. Magyarországon 2012-ben 451 259 bűncselekmény történt, majd jelentősen csökkent az éves esetszám. 2016-ban összesen 277 166 esetet regisztráltak, melynek 47 százaléka minősült kiemelten kezelt bűncselekménynek - ezen belül lopásból történt a legtöbb, szám szerint 78 296 darab.

Gyöngyösön a 2018. évben az előző évhez viszonyítva 640-ről 540-re 15,6 %-kal csökkent a kiemelten kezelt bűncselekmények száma.

A kiemelten kezelt bűncselekmények csoportjába tartozó jogsértéseket statisztikái és a Gyöngyösi Rendőrkapitányság közigazgatási területéhez tartozó, az egyes kiemelten kezelt bűncselekmények nyomozása során elért nyomozás eredményességi mutatói az elmúlt 9 év eredményeinek összehasonlítá­sával a következők:

**A statisztikák alapján a következők állapíthatók meg:**

A városban 2018-ban a testi sértések, garázdaságok, kábítószerrel kapcsolatos bűncselekmények, lopások, a zárt gépko­csi feltörések, rablások, rongálások, orgazdaság bűncselekmények száma csökkent, ezzel szemben a kiskorú veszélyeztetése, személygépkocsi lopások, lakásbetörések száma magasabb értéket mutat a 2017. évhez képest. A lopások többsége Gyöngyös külterületén található magára hagyott hobbikertek udvarán, mellépüle­tekben, nem teljesen körbekerített telkeken történt. Több esetben történt szőlő és gyümölcsös területen vaslopás. A lakosság figyelmét több fórumon és a sajtó útján is felhívta Rendőrség, hogy for­dítsanak nagyobb figyelmet értékeikre.

A kiemelten kezelt bűncselekmények nyomozáseredményességi mutatóját tekintveKapitánysági szinten minimális visszaesés történt a jármű önkényes elvétele, lopás, sze­mélygépkocsi lopás és zárt gépjármű feltörés, lakásbetörés, rongálás bűncselekmények eredményessége tekintetében. Az eredményesség szempontjából döntő jelentősége van annak, hogy egy adott ügyben milyen bizonyítékokat sikerül felkutatnunk és a bizonyítási eszközök mennyire segítik a Rendőrség munkáját.

Az adatok tükrében megállapítható, hogy a Gyöngyösi Rendőrkapitányság tekintetében a bá­zisévhez képest jelentős emelkedés történt a testi sértés, súlyos testi sértés, kiskorú veszélyeztetése, garázdaság, rablás bűncselekmé­nyek nyomozás eredményességi mutatójában.

**Tulajdon elleni szabálysértésekkel kapcsolatos tapasztalatok, adatok:**

***Gyöngyös városában 2017. évben 388 esetben, míg 2018. évben 364 esetben indult tulajdon elleni szabálysértési eljárás.*** A tulajdon elleni szabálysértések az elzárással sújtható szabálysértések közé tartoznak, ezzel együtt a bíróság rendelkezik ezen szabálysértéseknél hatáskörrel és illetékességgel az elsőfokú döntés meghozatalához. Ez a körülmény szükségessé tette, hogy feldolgozását külön csoport lássa el. A Szabálysértési Előkészítő Csoport 2012. április 15. napjától képezi a Közrend­védelmi Osztály részét, mely a munkáját a hatályos jogszabályok, az érvényben lévő paran­csok, utasítások, az ORFK, valamint a HMRFK által kiadott intézkedések alapján végzi a törvényes kereteken belül működve.

Gyöngyösi Rendőrkapitányság illetékességi területén elkövetett tulajdon elleni szabálysértések döntően bolti lopások voltak. Ezek visszaszorítása céljából a gyorsított bírósági eljárások kerültek alkalmazásra (2017. évben és az értékelt időszakban 10-10 darab), az elkövető őrizetbe vétele mellett.

A Gyöngyösi Rendőrkapitányság vonatkozásában 2017. évben az indított ügyek száma 555, gyorsított eljárások száma: 37, az egyéb lopások felderítési mutatója: 31,02 %, míg 2018. évben

az indított ügyek száma 548, gyorsított eljárások száma: 53.

Az elkövetett tulajdon elleni szabálysértések száma csökkent, azonban a gyorsított eljárások

száma emelkedett.

A bolti lopások nélküli ismeretlen tetteses felderítési mutató 2017-ben 31,02 %, 2018. évben

37,62 % volt.

A Gyöngyösi Rendőrkapitányság vonatkozásában 2017. évben 596 darab, az érintett időszakban 538 darab tulajdon elleni szabálysértési ügy került befejezésre.

Ezen fejezetben érdemes kitérni a bűnmegelőzés építészeti eszközökkel történő elősegítésére:

***Az építészeti bűnmegelőzés alapgondolata, hogy az épített környezet kreatív tervezésével, egyszerű, gazdaságos és fenntartható eszközök használatával jelentősen csökkenthetők a bűnalkalmak.*** Az építészeti bűnmegelőzés négy alapelvének (természetes felügyelet, jogosultság ellenőrzése, birtokviszony jelzése, fenntartás és karbantartás) szem előtt tartásával a városi bűncselekmények száma jelentősen csökkenthető. Ezek megvalósulását többek között olyan tervezési módszerek segítik, mint a megfelelő világítás, a zegzugos terek elkerülése vagy a tájékoztatás (térképek, jelzések elhelyezése).

A hagyományos eszközök használata, a térfigyelő kamerák és őrök önmagukban nem elegendők a bűnalkalmak kiküszöbölésére, inkább a prevenciós bűnmegelőzésre kell helyezni a hangsúlyt. Számos kutatás bizonyítja, hogy az elszigetelődés, a magas, átláthatatlan kerítések segítik a bűnözőket, elrejtik őket. Az újszerű megközelítés, ami nem a bezárkózásra, hanem az életteli terekre, átláthatóságra, minőségi építészetre alapulva alakítja életterünket, jelentős sikereket ért el a biztonság terén is, egyszerű, gazdaságos, fenntartható eszközöket használva, a hivatásos felügyelet számának növelése nélkül.

A természetes felügyelet, vagyis a közösségi kontroll során szükség van arra, hogy a járókelők nyitott szemmel járjanak. A megfelelő világítás, a rendezett növényzet segíti a terület átláthatóságát, az illetéktelen személyek észlelését. A jogosultság ellenőrzése megnehezíti és a támadó számára kockázatossá teszi a behatolást, ez nem csupán biztonságtechnikai eszközökkel valósítható meg, hanem olyan megoldásokkal is, amik természetes módon vagy passzívan határolják le a területet (például járdavezetés, burkolat, átlátható kerítés). A területről kialakuló összképnek nagy hatása van a bűncselekmények elkövetésére. A birtokviszony jelzésével a tulajdonosok felelősségérzete erősíthető meg, és ez hozzájárul a negyedik, fenntartás és karbantartás elvének megvalósulásához is.

A megfelelően alkalmazott építészeti eszközökkel való bűnmegelőzés nem csak épített környezet színvonalát emeli, hanem biztonságos, magas életminőséget is teremt.

#### A közlekedésbiztonsági helyzet

Gyöngyös közúti közlekedési baleseti helyzetének elemzése és értékelése során a Központi Statisztikai Hivatal baleseti adatainak vizsgálatára került sor.

Ez alapján a város közútjain 11 súlyos és 35 könnyű sérülést okozó közúti közlekedési baleset történt 2018. évben. A város közútjain az elmúlt évben halálos kimenetelű közlekedési baleset nem történt. A 2017. év és 2018. év vonatkozásában megállapítható, hogy a súlyos sérüléses közúti közlekedési balesetek száma 15 esetről 11-re csökkentt, míg a könnyű sérüléses közúti közlekedési balese­tek száma 22 esetről 35-re emelkedett.

A közlekedésbiztonsági helyzetet alapvetően befolyásolja a lakott területen belüli gyorshajtá­sok száma. Gyöngyös városban részlegesen megkezdte működését a VÉDA rendszer, mely fix helyre (Gyöngyös, Róbert Károly út) telepített kamerarendszer útján folyamatosan elle­nőrzi a közúti közlekedésben résztvevő járművek sebességét. A Gyöngyösi Rendőrkapitány­ság rendelkezik sebességellenőrző berendezéssel, melynek kihasználtságára a vizsgált idő­szakban is kiemelt hangsúly került.

A Mátra közelsége, valamint a helyi sajátosságok miatt a város közútjain igen jelentős a ke­rékpárosok jelenléte, amely ugyanakkor fokozott közúti közlekedési baleseti veszélyforrást is jelent. A kerékpárosok baleseteinek visszaszorítása, megelőzése, komoly erőfeszítéseket igé­nyelt.

A közúti közlekedési balesetek számának csökkentése érdekében kiemelt feladatként került meghatározásra a közlekedésbiztonsági fokozott ellenőrzések számának és a forgalomellenőr­zési tevékenység hatékonyságának növelése, továbbá a sebességmérések vonatkozásában a központilag meghatározott sebességmérési üzemidő teljesítése. Működőképes, a hatályos jog­szabályoknak megfelelő gyakorlat került kidolgozásra a tilos jelzésen áthaladással kapcsola­tos szabályszegések kiszűrésének végrehajtására, továbbá az állomány kiemelt érzékenység­gel kezeli az ittas járművezetők forgalomból történő kiszűrését.

A forgalomellenőrző járőrök szolgálatukat vezényléses rendszerben esetenként az őr- járőr­szolgálati alosztállyal közösen látják el. Az év folyamán éjszakai szolgálatok teljesítésére is sor került, amely nagymértékben elősegítette az összrendőri szemlélet megszilárdulását. A tevékenységük nagy részét a forgalomellenőrzés és az ittas járművezetők kiszűrése jelentette, továbbá a szolgálatok nagy részében sebességmérési feladatokat is elláttak, emellett a szüksé­ges általános közbiztonsági intézkedéseket is végrehajtották.

#### Illegális migráció

A Gyöngyösi Rendőrkapitányság illetékességi területén mélységi ellenőrzés keretében kerül­nek végrehajtásra az illegális migráció visszaszorításával kapcsolatos feladatok. A Nimród elnevezésű fokozott ellenőrzés heti rendszerességgel kerül megtartásra, melyben a rendészeti és a bűnügyi szolgálati ág állománya is részt vesz.

A kompenzációs ellenőrzés célja Magyarország idegenrendészeti helyzetének javítása. Elsődleges feladat az illegális migrációhoz kapcsolódó jogsértéseket elkövető és a Magyaror­szág területén tartózkodás szabályait megszegő személyek felkutatása.

A csapatszolgálati szakasz 2017. évben összesen 23 alkalommal került átrendelésre - eseten­ként 1 hét időtartamra - a déli határszakaszra. A Gyöngyösi Rendőrkaptányság állományában 5 fő kutyavezető teljesít szolgálatot, akik folyamatos heti váltásban összesen 31 alkalommal kerültek megerősítő szolgálatra átrendelésre Csongrád illetve Bács-Kiskun megyébe.

A külföldiek jellemzően turistaként, átutazás, kereskedelmi tevékenység, (piacokon történő árusítás, illetve ún. házalás) és mezőgazdasági munkavállalás céljából jelennek meg Heves Megye területén. A Gyöngyösi Rendőrkapitányság illetékességi területén jelenleg nem működik olyan piac, illetve vásár ahol a külföldi árusok tömeges megjelenésével kell számolni. A meglévő piacokon és a rendszeresen megtartott vásárokon alacsony számban jelennek meg külföldi árusok. A társszervekkel végzett ellenőrzések adatai szerint a kereskedő külföldiek jogszerűen tartózkodtak az országban és a kereskedelmi tevékenységet a szükséges engedélyek birtokában legálisan végzik. A külföldiek jövedelemszerző tevékenységének másik formája az illegális munkavégzés, azonban a beszerzett információk azt mutatják, hogy a kapitányság területén az illegális munkavégzés tömeges megjelenésével nem kell számolni. Az illegális munkavállalók felderítése érdekében a körzeti megbízotti szolgálatot teljesítők rendszeres adatgyűjtést végezve mérik fel a területükön tartózkodó és esetlegesen illegális munkát vállaló külföldieket.

Az illegális migrációval kapcsolatos feladatokat a Gyöngyösi Rendőrkapitányság közterületi állománya a migráció visszaszorításával kapcsolatos feladatokat is tartalmazó fokozott ellenőrzés keretében hajtotta végre, mely alapján az illetékességi területen a 3-as számú főúton havi 4 alkalommal az éjszakai és hétvégi időszakokat is érintve került végrehajtásra az ellenőrzés. A fentieken túl az illegális migráció visszaszorítása érdekében havi 2 alkalommal a társzervek bevonásával az illetékességi területen található üzletek, vállalkozások, valamint szállások ellenőrzésére is sor került.

#### 4.1.2.7. Kábítószerrel összefüggő bűncselekmények

***Gyöngyösön az elmúlt években is problémát okozott a kábítószer-kereskedelem, illetve a kábítószer-fogyasztás.*** Kábítószerrel kapcsolatos bűncselekmények elkövetése miatt a 2018. évben is több esetben folytatott le büntetőeljárást a Gyöngyösi Rendőrkapitányság.

A város jó közlekedési adottságai és Budapest közelsége a drogterjesztés, droghoz jutás, droghasználat szempontjából kiemelt jelentőségű. Gyöngyös egyes területein – pl. az észak-nyugati városrészen – nagyon magas a droghasználók aránya. Az elmúlt időszakban, az országos médiában is szereplő durándai droghelyzet következményeként a településrész drogfertőzöttségéről, a város más részeihez képest, több információ áll rendelkezésünkre. A dizájner drogok, különösen a herbálként árult biofű és a katinon stimulánsok - kristály - már évek óta a legnépszerűbbek a településrészen. Szakértői beszámolók szerint itt nemcsak a helyi fogyasztók ellátása folyik, hanem a város más részén élők is itt tudják beszerezni a drogot.

A szerhasználat elmúlt időszakban tapasztalható változásai kapcsán elmondható, hogy a „klasszikus szerek” mellett, jó pár éve a piacon vannak az úgynevezett új pszichoaktív anyagok. Ezeknek a szereknek egy jó része még nem minősül kábítószernek, de folyamatosan kerülnek fel a „C listás” (tiltó lista) szerek közé. Ezekről a szerekről elmondható, hogy a fiatalok között gyorsan terjednek, népszerűek és szinte mindenki számára elérhetők alacsony áruk miatt. A szerek hatása általában többszöröse az eddig ismert drogokénak, mellékhatásaik pedig sokszor kiszámíthatatlanok.

A különféle szerekkel kapcsolatba kerülő fiatalok, gyermekek életkora egyre alacsonyabb. A szakemberek tapasztalatai szerint már a 10-11 éves korosztály is érintett, vagy a baráti kör, vagy a saját családja (idősebb droghasználó testvér, illetve szerhasználó szülők) révén, de sajnos már óvodás korú gyermekek is használtak a településen kábítószereket. Gyöngyös egyes területein – pl. ***az Észak-Nyugati városrészen – kiemelten magas a droghasználók aránya***. Itt a gyermekek különösen veszélyeztetettek.

***A városban széles körű prevenciós tevékenység folyik, melyben különböző szervezetek vesznek részt. Kiemelt szerepet tölt be a Kábítószerügyi Egyeztető Fórum (a továbbiakban: KEF)****,* mint tanácsadó testület, mely összefogja, koordinálja a megelőző-felvilágosító tevékenységet. A KEF munkatársai saját munkaterületükön kiterjesztve végzik prevenciós, illetve terápiás munkájukat.

Prevenciós és terápiás munkájuk például:

- konferenciák szervezése,

- felvilágosító jellegű drogprevenciós órák megtartása az oktatási intézményekben,

- interaktív foglalkozások,

- szülői értekezletek tartása az aktuális veszélyekről,

- tanári karok számára felvilágosító óra,

- kortársképzés helyi szakemberek, illetve meghívott terapeuták közreműködésével,

- nyári napköziben heti rendszerességgel drogprevenciós foglalkozás általános iskolásoknak,

- kortársképző nyári tábor szervezése.

A városban komoly munka folyik az ***egészségnevelés*** területén ***az oktatási intézményekben****: az* ***óvónők, ifjúságvédelmi felelősök, védőnők, biológiatanárok*** révén. A cél az, hogy minden szaktanár a saját tantárgyán belül foglalkozzon az egészségfejlesztéssel, drogprevencióval. A KEF munkatársainak feladata, hogy az új, aktuális droghelyzetről tájékoztassa a pedagógusokat, szülőket és a médián (televízió, rádió, újság) keresztül a lakosságot.

Gyöngyösön a gyermek-és serdülőkorú fiatalok ellátása korlátokba ütközik. Nincs például gyermekpszichiáter. A ***kórház*** lehetőséget adott arra, hogy a drogproblémával küzdő fiatalt fogadjanak a ***Pszichiátriai-és Addiktológiai Ambulancián*** és rendszeres konzultációkat végezzenek. A kórházi ellátást igénylő esetekben megteszik a szükséges lépéseket, a megfelelő intézménybe továbbítják a klienseket.

Számos droghasználó fiatal számára már csak a hosszú távú ***rehabilitációs otthonban*** *t*örténő elhelyezés hozhat eredményes felépülést. Országos szinten pozitív változások történtek a gyermek-és serdülő rehabilitáció terén.

A ***Kistérségi Humán Szolgáltató Központ*** szervezeti keretein belül működő ***Szenvedélybetegek Közösségi Ellátása*** a 16. életévüket betöltött fiatalok számára is kínál speciális segítséget problémájuk megoldásában (a tapasztalatok szerint a fiatal korosztály ezt a szolgáltatást nem veszi igénybe). A szolgáltatás az oktatási intézmények igénye alapján különböző programokat kínál a fiatalkorú célcsoporttagok számára.

**Civil szféra, egyházak szerepe a drogprevenció területén és a bűnmegelőzésben:**

Évek óta működő, egyértelműen pozitív kapcsolat működik a ***Magyar******Máltai Szeretetszolgálat Egyesület Szervezetével***. A kapcsolat az Önkormányzattal napi szintű és együttműködő.

Szükséges, hogy az önkormányzat önmagához mérten támogassa az áldozatok önsegítő csoportjait, az áldozatvédelemmel foglalkozó non-profit szervezeteket. Fő szempont az áldozatok segítése, valamint fontos az ismételt áldozattá válás megelőzése.

Eszközök: a civil szféra szereplőinek bevonása a bűnmegelőzésbe: a közbiztonság javítását célzó, illetve az áldozattá válást megelőző programok, rendezvények támogatása, promotálása, azokban való aktív részvételre való ösztönzésük.

Az ***egyház szerepe*** kiemelkedő a fiatalkori bűnözés, drog és alkoholizmus, valamint öngyilkosságok vonatkozásában, de jelentős a szerepe az idősebb korosztály védelmében is, hiszen az egyház könnyebben megszólítja ezt a korosztályt, ezáltal a felvilágosító munkában nagymértékű segítséget tudna nyújtani.

A civil szféra és az egyházak támogató, segítő szerepe a bűnmegelőzésben erősítendő a településen.

A ***Gyöngyös Városi KEF*** is arra törekszik, hogy legyen a városban egy olyan hely, ahová félelem, megbélyegzés nélkül bemehet a droghasználó, ha segítséget szeretne kérni.

2019. március 1-től 24 hónapon keresztül az EFOP-1.8.7-16-2017 „Célzott prevenciós programok a szenvedélybetegségek megelőzése érdekében” elnevezésű pályázat keretén belül drogprevenciós projekt valósul meg a városban és vonzáskörzetében. A programok célcsoportja a szenvedélybetegséggel veszélyeztetett, illetve érintett fiatalok, családjaik, valamint a velük kapcsolatba kerülő helyi szakemberek. A projekt célja Gyöngyösön és vonzáskörzetében a szermentes életmód népszerűsítésével csökkenteni a különböző (de kiemelten: drog, alkohol és számítógépes) függőségek kialakulásának kockázatát, illetve rendszeres használat esetén szakmai segítség nyújtása, valamint támogató környezet kialakítása, erősítése. A fiatal célcsoport számára szervezett hagyományos prevenciós tevékenységeket élményalapú foglalkozások és művészeti tevékenységek erősítik. A program különböző technikákkal kívánja elérni a település ifjúságát: a film-, képregénykészítő és zenei foglalkozásokon túl sorstársi csoportokra, agressziókezelő tréningekre, kortárssegítők képzésére is sor kerül. Fontos célkitűzés a kockázati célcsoportba tartozó fiatalok környezetének elérése is. Szülőcsoportok szervezésével, rendszeres lakossági akcióprogramokkal nem csak a veszélyek bemutatása a cél, hanem a lehetséges jó irányok felvillantása is. Mint mindenütt, itt is fontos a területen tevékenykedő szakemberek módszertani megújítása, megerősítése, ezért szakmai továbbképzések, tanulmányutak kerülnek sorra a projekt keretében. A pályázat keretében nyílik lehetőség az ifjúsági közösségi tér eszközbeszerzésére is.

***A Gyöngyös Város Startégiája a Kábítószerprobléma Visszaszorítására című dokumentum*** célja a drogok használatával és terjesztésével összefüggő egészségügyi, szociális és bűnügyi ártalmak és hátrányok kezelése. Fő célterületei a közösség, a megelőzés, a szociális munka, gyógyítás, és rehabilitáció, valamint a kínálatcsökkentés. Új próbálkozásként és a drogprobléma folyamatos aktualitása miatt az Önkormányzat a terület híres szakembereit hívja meg előadóként.

### *A Gyöngyösi Rendőrkapitányság által a közbiztonság érdekében tett intézkedések és az azzal kapcsolatos feladatok*

**1. Közterületi jelenlét mértéke:**

2018. évben – a már említettek szerint – megerősített, folyamatos rendőri jelenlét biztosítására került sor a városban, mellyel párhuzamosan közbiztonsági ellenőrző szolgálat, falopás elleni és körözési fokozott ellenőrzés került végrehajtásra.

Az elmúlt nyolc év adatait tekintve a mellékletben szereplő diagram jól érzékelteti a Gyön­gyösi Rendőrkapitányság illetékességi területén, a közterületre kivezényelt állomány és a köz­területen töltött órák számának folyamatos emelkedését, mely a rendőri jelenlét 2010-től tör­ténő dinamikus növekedését jelenti.

A diagramból jól látszik, hogy 2016. évben 8 993 fő, 2017. évben 10 551 fő, 2018-ban 9 626 fő került közte­rületre vezénylésre.

A mellékletben szereplő diagram alapján látható, hogy míg 2016. évben a közterületen töltött órák száma 90 744 óra volt, addig 2017. évben ez 12,92 %-kal, 102 471 órára emelkedett, 2018-ban 97 600-ra csökkent. Az utóbbi 5 évben folyamatosan 90 000 óra feletti a közterületi szolgálati órák száma.

**2. A közrendvédelmi szolgálatteljesítés gyakorlata:**

A napi eligazítások során az aktuális közbiztonsági viszonyokhoz alkalmazkodva került sor a feladatok meghatározására. A folyamatos értékelő-elemző tevékenység eredményeként a vá­ros bűnügyi és közbiztonsági szempontból legveszélyeztetettebb területeinek rendőri lefedett­sége került előtérbe.

A szolgálati idő 50 %-ban gyalogos szolgálattal történő végrehajtása a városon belül a veszélyeztetett városrészeken, utcákban, illetve üzletek, iskolák környékén és a szórakozóhelyek közelében került sor.

A Gyöngyösi Rendőrkapitányság területén végrehajtott személyes szabadságot korlátozó kényszerintézkedések valamint a kiemelt intézkedések adatai nyolc évre visszamenőleg a következők:

A végrehajtott személyes szabadságot korlátozó kényszerintézkedések eseteinek elemzése és értékelése során a Robotzsaru Neo rendszer adatainak vizsgálatára került sor. Ez alapján a 2017-es évhez képest 2018. évben a bűncselekmény gyanúja miatti előállítások száma 348-ról 327-re, a szándékos bűncselekmény elkövetésén tetten ért elfogások száma 249-ről 237-re, a végrehajtott elővezetések száma 382-ről 310-re, a pozitív eredményű alkoholszonda alkalmazások száma 171-ről 139-re, a biztonsági intézkedések száma 151-ről 136-ra csökkent.

2018. évben 2017. évhez képest a büntető feljelentések száma 336-ról 264-re csökkent, a szabálysértési feljelentések száma 1 276-ról 1 529-re, a helyszíni bírságok száma 1 356-ról 1 416-ra emelkedett.

A reggeli és délutáni forgalmas időszakokban bűnmegelőzési célból gyalogos szolgálat kerül végrehajtásra az autóbusz pályaudvar, Fő tér és Köztársaság téri piac környezetében. A városban működő kamerarendszer nagy segítséget nyújt az egyes bűncselekmények és szabálysértések elkövetőinek felderítésében, melyhez külön hozzájárul az új rendszámfelismerő rendszer.

**3. A** **rendezvénybiztosítások**

Gyöngyös városban a Gyülekezési jogról szóló törvény hatálya alá tartozó rendezvény 2018. évben egy esetben került megrendezésre, míg az egyéb rendezvények biztosítása 29 esetben került végrehajtásra. Az egyéb rendezvények jellemzően hagyományőrző jellegűek (Nemzeti ünnepekkel kapcsolatos megemlékezések, Bornapok, Delfin Gyermeknap, Gyöngy Fesztivál, Szüreti felvonulás, Sportrendezvények).

**4. Veszélyhelyzettel kapcsolatban végrehajtott rendőri feladatok:**

2018. évben a város illetékességi területén rendkívüli veszélyhelyzettel kapcsolatosan nem történt rendőri intézkedés.

**5. Körzeti megbízotti státuszok feltöltöttsége és tevékenységük értékelése:**

A Gyöngyösi Rendőrkapitányság székhelyén, a járőrszolgálaton túlmenően 3 fő körzeti megbízott teljesített szolgálatot, Gere Balázs címzetes rendőr törzszászlós, Győri Krisztián rendőr főtörzsőrmester és Várdai Béla címzetes rendőr törzsőrmester úr. A szolgálatok ellátása Mercedes típusú szolgálati személygépkocsival és a lakosság szubjektív közbiztonságérzetének növelése érdekében jellemzően gyalogosan valósult meg.

A körzeti megbízotti tevékenység hozzájárult a város közbiztonsági helyzetének fenntartásához. A körzeti megbízottak a működési területük iránt elkötelezettséget vállaltak, szolgálataik során törekedtek arra, hogy a lehető legtöbb időt töltsék a közterületen, melynek során fokozottan ellenőrizték a város frekventált területeit, így különösen a Duranda városrészt.

**6. Az** **igazgatásrendészeti tevékenység:**

Az Igazgatásrendészeti Osztály feladatai között szerepel a rendőrségi hatáskörbe tarto­zó szabálysértési eljárások lefolytatása, az 1988. évi I. törvény 20. § k., 1. és m. pontjában meghatározott szabályszegések miatti közigazgatási eljárások lefolytatása és a közigazgatási bírságok végrehajtása, a helyszíni bírságok végrehajtása, fegyver-engedélyügyi eljárások le­folytatása, személy- és vagyonvédelmi engedélyügyi eljárások lefolytatása, pirotechnikai eljá­rások lefolytatása, a figyelmeztető jelzések hatósági engedélyeinek kiadása, mellékbüntetések nyilvántartása.

Az Igazgatásrendészeti Osztály tevékenységét leginkább a 2018. évet teljes egészében jellemző létszámhiány, valamint az elektronikus ügyintézésből fakadó nehézségek befolyásolták. A létszámhiány leginkább a bírságvégrehajtási területen okozott fennakadásokat, melyet az aktív dolgozók többletmunkával kompenzáltak. Az engedélyügyi terület korábbi létszámproblémái megoldódtak, így a 2018. év ebben a tekintetben megfelelő feltételek között telt el.

**Szabálysértési tevékenység:**

Az elmúlt 8 év feljelentési adatai:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 2010. | 2011. | 2012. | 2013. | 2014. | 2015. | 2016. | 2017. | 2018. |
| *Feljelentések:* | *2 514* | *1 863* | *1 686* | *2 346* | *2 636* | *1 685* | *1 581* | *1 483* | *1 727* |

A szabálysértési feljelentések száma 1 483-ról 1 727-re emelkedett, amely nagyobb számban közlekedésrendészeti – és főleg nem kiemelt közlekedési - szabálysértések miatt kerültek kiszabásra.

Figyelmeztetés kiszabására 224 esetben került sor a tárgyévben. Az intézkedés differenciáltan került alkalmazásra, csekély súlyú szabálysértések és fiatalkorúak esetében. Az értékelt időszakban 1 130 kiszabott helyszíni bírság érkezett végrehajtási célból az Igazgatásrendészeti Osztályra.

**7. Bűn-és baleset-megelőzés:**

* A leghatékonyabb bűnmegelőzés a folyamatos rendőri közterületi jelenlét biztosítása.
* A lakosság szubjektív közbiztonságérzetének növelése érdekében bevezetésre került a 24 órás lefedettséget biztosító szolgálat.
* Az ÉNY-i városrész sajátos problémái miatt kiemelt figyelmet kell, hogy kapjon. Bár a Durandában rendszeresen járőröznek a gyöngyösi rendőrök, egy külön ezen a településrészen működő körzeti megbízotti iroda kialakítására nagy szükség van. Ez nem csak ezen a városrész, hanem egész Gyöngyös közbiztonsága javításának érdekében fontos előrelépés.
* Az Iskola Rendőre és a D.A.D.A. Programmal kapcsolatos tevékenységben folyamatos a részvétel a Gyöngyös Rendőrkapitányság munkatársai részéről. Rendszeres a kapcsolat a Gyöngyös városban lévő általános iskolákban, melyeknek vezetőségével jó munkakapcso­lat került kialakításra.
* Az iskolák által tartott rendezvényeken történő részvétel a Gyöngyösi Rendőrkapitányság részéről folyamatos. Az Iskola Rendőre Program keretében a polgárőrséggel közösen ke­rül végrehajtásra az iskolába érkező és onnan távozó gyerekek közlekedésének segítése. Az oktatási intézményben a központilag biztosított tájékoztató és szóróanyagok folyama­tosan kiosztásra kerültek. A meghatározott munkafüzetekben feltüntetésre kerül az isko­lákban végzett tevékenység. Pozitívumként élik meg az iskolák vezetői, hogy olyan kap­csolattartó került az „iskolarendőrök" személyében az iskola és a rendőrség közé, akihez közvetlenül fordulhatnak problémáikkal kérdéseikkel. Az iskolák környezetében - felvéve a kapcsolatot a polgárőrségekkel is- iskolakezdés idején fokozott jelenlét került megvaló­sításra, szükség szerint az iskolák megközelítésének megkönnyítésére forgalomirányításra is sor került. A hatóságunk részéről elvégzett forgalomtechnikai bejárás során olyan for­galmi változás nem került hatóságunk tudomására, amely a közútkezelővel történő közös egyeztetést, beavatkozást igényelt volna.
* 2013. szeptembertől iskolai bűnmegelőzési tanácsadóként két gyöngyösi középfokú oktatási intézményben – a József Attila Szakközépiskola, Szakisko­la és Kollégiumban, valamint a Berze Nagy János Gimnáziumban – megkezdte tevékenységét. A velük kötött együtt­működési megállapodás alapján - egy különleges foglalkoztatási állományban foglalkozta­tott (senior) kolléga, aki az iskolarendőrökkel és az oktatókkal együttműködve bűnmeg­előzési, ifjúságvédelmi feladatokat lát el, kiemelt figyelemmel az internet veszélyeire, a családon belüli erőszakra, a kábítószerrel kapcsolatos bűncselekményekre, valamint a köz­lekedés biztonságára.
* A fentieken túl a Gyöngyösi Rendőrkapitányság érintett állománya napi rendszerességgel megjelenik az általános iskolákban és azok környezetükben, ahol segítséget nyújtanak az oktatás zavartalan lebonyolításához. Az iskolai rendőri jelenlét az egyes tanulók magatar­tását pozitív irányban befolyásolja.

**8. Együttműködések a helyi bűnmegelőzésben:**

A Rendőrkapitánysággal nagyfokú és intenzív az együttműködés, de nem csak az önkormányzat részéről, hanem a város polgárőrségével és civil szervezeteivel is. A rendőrkapitányság számos együttműködési megállapodással rendelkezik, melynek jelentős része bűnmegelőzési területet takar (Iskola Rendőre, DADA képzés), másik jelentős része az önkormányzatokkal történő együttműködést szabályozza.

Gyöngyös Város Önkormányzatának – ennek megfelelően – sikerült még közvetlenebb kapcsolatot kialakítania a rendőrséggel. Az együttműködés célja a bűnmegelőzés és a lakossággal történő kapcsolattartás erősítése.

Mára kitűnő együttműködés alakult ki a helyi önkormányzat és ***Rendőrkapitányság*** között. Az ***Önkormányzat*** rendszeresen tájékoztatást kap a város közbiztonsági helyzetében beállt változásokról. Az információcsere és a segítségnyújtás az önkormányzat és a Gyöngyösi Rendőrkapitányság között folyamatos és kölcsönös.

A helyi ***Polgárőrséggel*** és ***Mezőőrökkel*** továbbra is jó a munkakapcsolat. A mezőőr szolgálat­nak köszönhetően csökkent a határban a bűnözés. Több esetben a polgárőrök információi, illetve személyes részvételük segítségével sikerült a bűncselekmények felderítése, megakadá­lyozása. A Gyöngyösi Rendőrkapitányság kérésére rendszeresen részt vesznek a fokozott el­lenőrző szolgálatok közös végrehajtásában. 2016. évben a polgárőrség 1338 órában, míg 2017. évben 1100 órában látott el közös szolgálatot a Gyöngyösi Rendőrkapitányság munka­társaival.

A ***Heves Megyei Rendőr-főkapitányság*** a helyi polgárőrszervezettel együttműködési megálla­podást kötött.

A napi szolgálatellátás, a fokozott közúti ellenőrzések és közlekedési fokozott ellenőrzés so­rán az ***együttműködés a társhatóságokkal*** jónak mondható: ***a Nemzeti Közlekedési Hatóság­gal, a NAV régiós szervezetével, és a Heves Megyei Katasztrófavédelmi Igazgatóság Gyön­gyösi Kirendeltségének szakembereivel****.*

A Gyöngyösön működő ***közterület-felügyelet*** munkatársaival rendezvények biztosítása során, valamint fokozott ellenőrzések alkalmával közös szolgálatellátásra kerül sor, az általuk jelzett problémás helyzetek megoldásában, amennyiben rendőrségi közreműködés szükséges, úgy a segítségnyújtás megtörténik.

A közterület felügyelet vezetői heti szinten egyeztetnek a közrendvédelmi osztály vezetőjével az aktuális problémákról.

A 2013. április 10. napján a HMRFK és Gyöngyösi Polgármesteri Hivatal között létrejött együttműködési megállapodás alapján kerül végrehajtásra az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellé­pést biztosító módosításáról szóló 2012. évi CXX. törvényben meghatározott, a közterület felügyelettel közös feladatok.

***A Gyöngyösi Rendőrkapitányság a Gyöngyösi Járási Ügyészséggel és a Gyöngyösi Járásbíró­sággal, valamint a Heves Megyei BV Intézettel napi munkakapcsolatot alakított ki***, mely ked­vező hatással van a bűnügyi munkára is.

Rendszeres kapcsolat és együttműködés került kialakításra az illetékességi területen működő ***gyermekvédelem intézményeivel – önkormányzat, gyámügy, gyermekjóléti szolgálat*** –, ami elsősorban azokban az ügyekben valósult meg, amelyben gyermek- és/vagy fiatalkorúak az érintettek. Az információáramlás folyamatos.

**Összegzés, kitűzött feladatok a következő időszakra:**

A Gyöngyösi Rendőrkapitányság feladatait a lakosság és az önkor­mányzatok elvárásaihoz igazítottan hajtja végre.

Az önkormányzatok bevonásával végzett kérdőíves felmérés eredményei alapján az önkor­mányzatok a Gyöngyösi Rendőrkapitányság tevékenységét a 2011. év óta folyamatosan emelkedő szinten értékelik, a 2018. évben végzett rendőri tevékenységet – 1-től 5-ig terjedő skálán – 4,42-re értékelték a felmérésben részt vevő önkormányzatok.

Továbbra is fő célkitűzés, hogy a lakosság szubjektív közbiztonságérzete tovább javuljon, a Rendőrség iránt meglévő bizalom tovább erősödjön, e mellett a Rendőrség hatékonyan lépjen fel a bűn­elkövetőkkel szemben. Az értékelt adatoknak megfelelően fő cél a vagyon elleni jogellenes cselekmények számának csökkentése, az állampolgárok szubjektív közbiztonságérzetének javítása, a közterületek rend­jének fenntartása.

## 4.2. Városrendészet működése, tevékenysége

*(Készült a Városrendészet adatainak felhasználásával.)*

### *4.2.1. Városrendészet*

***2015. június 1-től a Városrendészet a Gyöngyösi Polgármesteri Hivatal önálló szervezeti-egységeként működik.*** Megalakulás óta jelentős súllyal bír a lakosság szubjektív biztonságérzetének növelésében. Célunk, és a velünk szemben megfogalmazott elvárás az, hogy egyre növekvő feladatainkat a rendelkezésünkre bocsátott személyi és tárgyi feltételek optimális és jogszerű felhasználásával, a város lakóinak érdekében lássuk el.

#### 4.2.1.1. Létszámadatok, szervezeti felépítés, humánerőforrás helyzete, elhelyezési körülmények

A Városrendészet belső szervezeti egységeit a ***Közterület-felügyelet*** és a ***Mezei őrszolgálat*** képezik.

A Városrendészet telephelyén belül – felújított közös használatú egylégterű irodában – kaptak helyet a közterület-felügyelők és a 2 vezető az adminisztratív dolgozóval. Az irodákba telepített számítástechnikai háttér lehetővé teszi a napi események számítógépes feldolgozását és nyilvántartását. A mezőőrök irodája külön épületrészben került kialakításra a Fő tér 2. szám alatt, ahová 2017. évben áttelepítésre kerültek a kibővített térfigyelő kamerarendszer kontrollmonitorjai, zárható – a mezőőröktől elkülönített helyiségbe. A közterület-felügyelők munkáját 1 szolgálati gépjármű és 6 db motorkerékpár segíti.

#### 4.2.1.2. A működés jogszabályi háttere, illetékessége

A közterület-felügyelet munkáját szabályozza:

* a közterület-felügyeletről szóló 1999. évi LXIII. törvény,
* az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló 2012. évi CXX. törvény,
* a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény,
* a közterületek rendeltetéstől eltérő használatáról szóló 25/2000. (IX.20.) önkormányzati rendelet,
* a közösségi együttélés alapvető szabályairól, valamint ezek elmulasztásának jogkövetkezményeiről szóló 18/2016. (V.27). önkormányzati rendelet,
* a Gyöngyösi Polgármesteri Hivatal mindenkor hatályos SZMSZ-e, valamint
* a Városrendészet Ügyrendje.

Illetékességi területe:

Gyöngyös Város közigazgatási területe.

**4.2.1.3. A tevékenységének bemutatása, az ellátott feladatok részletezése, módszertana**

Az alábbiakban részletezett felügyeleti feladatok elvégzése során alapvető követelmény, hogy a közterület-felügyelő intézkedéseit és munkavégzését a *jogszerűség, a szakszerűség, az udvariasság, a segítőkészség, korrektség és polgárbarát magatartás jellemezze*.

* ***A közterületek jogszerű használatának, a közterületen folytatott engedélyhez, illetve útkezelői hozzájáruláshoz kötött tevékenység szabályszerűségének ellenőrzése*** ***azáltal, hogy***
* Jogosult a helyi közúton megállítani, illetve feltartóztatni a köztisztasági szabályokat, továbbá a közúti közlekedésről szóló jogszabályban, valamint más megállásra, várakozásra vagy táblával jelzett behajtási tilalomra vagy korlátozásra vonatkozó szabályokat megszegő járműveket.
* Jogosult a mozgásában korlátozott személy parkolási igazolvány jogszerű használatának és birtoklásának az ellenőrzésére.
* ***A közterület rendjére és tisztaságára vonatkozó jogszabály által tiltott tevékenység megelőzése, megakadályozása, megszakítása, megszüntetése.***
* A város közterületein országosan egységes egyenruhában, hivatalos személyként történő őr-, vagy járőrszolgálat keretében rendszeres, folyamatos hatósági ellenőrzés végzésével.
* A térfigyelő kamerarendszer figyelésével és kezelésével.
* A zöldterületek védelmével, az engedély nélküli és szabálytalan plakátozások megszüntetésével, a közterületen történő szeszesital árusítás és fogyasztás megakadályozásával, az ebtartásra vonatkozó szabályok betartatásával.
* ***Közreműködés a közterület, az épített és a természeti környezet védelmében******.***
* A közterületen végzett munkák utáni eredeti állapot önkormányzati rendeletnek megfelelő helyreállíttatásával, a mulasztókkal szemben az indokolt intézkedés megtételével, illetve szükséges eljárások kezdeményezésével.
* A közterület használatbavételi engedéllyel végzett tevékenység szabályszerűségének ellenőrzésével.
* A közvilágítás rendszeres ellenőrzésével.
* ***Közreműködés a társadalmi bűnmegelőzési feladatok megvalósításában, a közbiztonság és a közrend védelmében******.***
* Egyedül vagy járőrtárssal, valamint vezénylés szerint a Gyöngyösi Rendőrkapitányság rendőreivel és a Gyöngyösi polgárőrökkel közös nappali-éjszakai járőrszolgálat ellátásával.
* A térfigyelő kamerarendszer figyelésével és kezelésével kapcsolatos feladatok.
* Az önkormányzati rendezvények biztosításával kapcsolatos feladatok ellátásával.
* ***Közreműködés az önkormányzati vagyon védelmében******.***
* A vagyonvédelmi feladatainak ellátása során az önkormányzat tulajdonában, használatában lévő vagyont védelmével, őrzésével, illetve közbiztonsági szempontból történő ellenőrzésével.
* A város területén lévő bekerített zárható játszóterek, valamint a nyitott játszótéren lévő bekerített zárható sportpálya - felügyelete, ellenőrzése.
* A köztisztaságra vonatkozó jogszabályok végrehajtásának ellenőrzésével.
* ***Közreműködés állat-egészségügyi és eb rendészeti feladatok ellátásában.***
* A kóbor ebek mozgásának és az engedélynélküli állattartásoknak a figyelemmel kisérésével, illetve a gyepmesteri feladatok ellátásának biztosításával.

#### 4.2.1.4. A szabálysértések szankcionalizálásának joga és eszközei

A fentiekben felsorolt tevékenység során feltárt szabálysértések szankcionalizálásának törvényes lehetőségei az alábbi jogosultságokon keresztül:

- Jogosult a szabálysértés elkövetőjét – a cselekmény súlyától függően – a jogszabályban meghatározott esetekben figyelmeztetni, helyszíni bírsággal sújtani vagy feljelenteni.

- Jogszabályban meghatározott feladatai teljesítése során vagy egyéb jogszerű intézkedés céljából „az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról” szóló törvényben meghatározott intézkedéseket és kényszerítő eszközöket alkalmazhatja.

- Jogosult szabálysértési feljelentést tenni a közlekedési szabályok kisebb fokú megszegőivel szemben – az ún. „a gépjárművezető távollétében kiszabott helyszíni bírság” esetében – amennyiben a bírság befizetésére határidőben nem kerül sor.

- Jogosult ellenőrzi az Önkormányzati rendeletben a közterület-felügyelet részére megállapított hatáskör esetében a rendeletben foglalt előírások betartását, megelőzni, felderíteni, szankcionálni a jogsértéseket, lefolytatni a szükséges eljárásokat.


- Jogosult a feladatkörébe tartozó szabálysértési-, és közigazgatási eljárásokkal összefüggő személyes adatokat kezelni.

- Jogosult felvilágosítást kérni attól, akiről alaposan feltehető, hogy a felügyelői feladata ellátáshoz érdemi tájékoztatást tud adni.

- Jogosult a polgárok tájékoztatása érdekében területén rendszeres propaganda és felvilágosító munkát végezni, terjeszteni az önkormányzati rendeleteket bemutató szórólapokat.

#### 4.2.1.5. Intézkedések statisztikája

2018. évi közösségellenes magatartás intézkedések statisztikája:





A Városrendészet közterület-felügyelői által más hatóságok, illetve a társigazgatóság felé tett fel-, és bejelentéseket, illetve intézkedéseket mutatja az alábbi táblázat 2018. január 1. – 2018. december 31. közötti időintervallumban.



#### 4.2.1.6. Együttműködés a társszervekkel

A 24 órás szolgálat megszüntetésével a Gyöngyösi Rendőrkapitányság állományával folytatott rendszeres közös éjszakai szolgálat 2017. évben megszűnt csak alkalomszerűen és akcióban maradt meg 2018-ban.

A közös ellenőrzésekben, valamint egyes rendezvények biztosításában a Gyöngyösi Polgárőrség is tevékenyen részt vett.

Városi rendezvények biztosítása: 2018. évben a Városrendészet összesen 31 rendezvény biztosításában, felügyeletében vett.

#### 4.2.1.7. A térfigyelő kamerarendszer figyelése

Gyöngyös Város Önkormányzata 2016. évben közbeszerzési eljárás keretében – a 2010. évben kiépített, 25 db kamerából álló térfigyelő kamerarendszer mellett – további térfigyelő kamerákat szerzett be, így 2018-ban összesen már 60 helyen működtek képfelvevők.

A térfigyelő rendszer működtetésének célja elsősorban a lakosság és a városba látogatók szubjektív közbiztonságérzetének növelése, a rendőrség bűnüldöző munkájának segítése, a közterület általános rendjének biztosítása. A kiépített rendszer jelentős mértékben megkönnyíti a Rendőrség és a Közterület-felügyelet munkáját, illetve együttműködését is.

**Gyöngyös Város közigazgatási területén elhelyezett térfigyelő kamerák telepítési helyei és a megfigyelt közterületek megnevezése:**

|  |  |  |
| --- | --- | --- |
| **Közterületi térfigyelő kamerák adatai** | | |
| ***Kamera telepítési helyek:*** | | ***Megfigyelt közterület:*** |
| **1** | Petőfi Sándor u. 130/1 sz. (ÉMÁSZ oszlop) | Petőfi u., Víztorony környéke |
| **2** | Mátrafüred 24-es út, abasári elágazás (ÉMÁSZ oszlop) | 24-es út és Pálosvörösmarti út |
| **3** | Akaszka út 38. sz. (ÉMÁSZ oszlop) | Akaszka u, és patakpart |
| **4** | Mátrafüred, Parádi u. büfésor (ÉMÁSZ oszlop) | 24-es út, Parádi út |
| **5** | Csárda-Halastó u. sarok (ÉMÁSZ oszlop) | Csárda- Halastó u. sarok |
| **6** | Víg u. 1. (ÉMÁSZ oszlop) | Víg u. - Verő u. sarok |
| **7** | Jókai Mór u. 57. (ÉMÁSZ oszlop) | Jókai-Országút-Báthory-Pesti u. cs.pont |
| **8** | Olimpia út 17. (ÉMÁSZ oszlop) | Jószerencsét u. és Olimpia u. |
| **9** | Alkotmány u. 15. (ÉMÁSZ oszlop) | Országút u- Alkotmány u |
| **10** | Kossuth L-Bornemissza u. sarok (ÉMÁSZ oszlop) | Könyves K. tér és környéke |
| **11** | Martinovics Ignác u. 2. (ÉMÁSZ oszlop) | Felsővárosi Ált. Iskola és környéke |
| **12** | Menház u. 35. (ÉMÁSZ oszlop) | Menház - Fuvaros u. sarok |
| **13** | Kócsag u. 21. | üzemen kívül |
| **14** | Thán Károly u. 1. (Áruház épülete) | Koháry-Thán K. u. |
| **15** | Gárdonyi Géza u. (ÉMÁSZ oszlop) | Gárdonyi G. u., (Hivatali pénztár) |
| **16** | Iskola u. 1. (Egressy B. Általános Iskola épületén) | Iskola utca |
| **17** | Jeruzsálem u. 11. (Arany J. Általános Isk. épületén) | Arany János Általános Iskola környéke |
| **18** | Fő tér 15. (Kígyó Gyógyszertár épületén) | Fő tér és dr. Puky Á. utca |
| **19** | Szövetkezet út 8. (Társasház épületén) | Kispiac és környéke, Olimpia u. |
| **20** | Szent B. u. 2. (Társasház épületén) | Petőfi S. u. és Fő tér |
| **21** | Bugát P. tér 6.park (szökőkút óra oszlop) | Bugát Pál tér (szökőkút környéke) |
| **22** | Bugát P. tér 1.  park (észak-keleti sarok ÉMÁSZ oszlop) | Bugát P. téri játszótér, Páter Kiss Szaléz u. |
| **23** | Barátok tere 10. (téren lévő óra) | Barátok tere (park környéke) |
| **24** | Fő tér 1. (Nagytemplom) | Régészeti feltárás |
| **25** | Diósmalom u. - Kakastánc u. sarok, ÉMÁSZ oszlop | Orvosi rendelő előtti kereszteződés, játszótér |
| **26** | Áchim András úti buszmegálló, ÉMÁSZ oszlop | Buszmegálló, Kinizsi tér |
| **27** | Vargák tere, észak-nyugati sarok, ÉMÁSZ oszlop | Sárosi u., Sziget u. és tér |
| **28** | Bocskai u. 21., ÉMÁSZ oszlop | Bocskai út felfelé, a közkút irányába |
| **29** | Akaszka u. 56. (patakpart), ÉMÁSZ oszlop | Akaszka, Szép utca közötti terület, patakpart |
| **30** | Gólya - garázsok felőli utolsó ÉMÁSZ oszlop | Gólya u-Dr. Harrer kereszteződés |
| **31** | Fecske u. - Hattyú tér kereszteződés, ÉMÁSZ oszlop | Fecske utca |
| **32** | Zsinagóga előtti terület, Kőrösi u. - Batthyány tér sarok, ÉMÁSZ oszlop | Mérges-patak, Eszperantó u. parkoló |
| **33** | Jókai Mór u. - Kodály Zoltán u. sarok, ÉMÁSZ oszlop | Kereszteződés, gyalogátkelőhely |
| **34** | Dobó úti Óvoda és Bölcsőde é-k-i sarok, épületen | Dobó út, parkolók környéke |
| **35** | Koháry u. és az Autóbuszállomás közötti park, ÉMÁSZ oszlop | Buszpályaudvar mögötti park |
| **36** | Bethlen Gábor u. - Gyulai Pál u. sarok, ÉMÁSZ oszlop | Bethlen-Gyulai u. kereszteződés |
| **37** | Laktanya u. - Páncélos u. sarok, ÉMÁSZ oszlop | Páncélos úti lakópark felfelé |
| **38** | Damjanich János u. 11., ÉMÁSZ oszlop | Damjanich-Kálvária utca kereszteződés |
| **39** | Ringsted u. 13. ÉMÁSZ oszlop | Ringsted u. 21. sz irányába lefelé |
| **40** | Pesti út 17, Társasház épület | Pesti úti játszótér környéke (társasház mögött) |
| **41** | Pesti út 49, ÉMÁSZ oszlop | Toronyház melletti játszótér |
| **42** | Esze Tamás u. - Erdélyi út kereszteződése (régi Füszért garázssor), ÉMÁSZ oszlop | Vasúti átjáró, kereszteződés az Erdélyi út irányába |
| **43** | Kenyérgyár utcai garázssor végén, ÉMÁSZ oszlop | Garázssor (bevezető út felől) |
| **44** | Bajcsy-Zs. u. 28-30-32. előtti közterület, ÉMÁSZ oszlop | Bajcsy-Zs., Verseny út kereszteződése |
| **45** | Szövetkezet út - Róbert K. út sarok (szerviz út) ÉMÁSZ oszlop | Közlekedési lámpától a Kispiac felé |
| **46** | Gyár u. 4. ÉMÁSZ oszlop | Gyár u., Baross G u. kereszteződés |
| **47** | Petőfi Sándor u. 15., Buszmegálló, ÉMÁSZ oszlop | Buszmegálló és környéke |
| **48** | Ringsted u. 13. kandeláber, ÉMÁSZ oszlop | Ringsted u. felfelé a Kedvenc JM Húsáruház irányába |
| **49** | Jászsági u. - Kolozsvári u. sarok, ÉMÁSZ oszlop | Kereszteződés, ABC előtti terület |
| **50** | Gazdász utca 3. ÉMÁSZ oszlop | Gazdász utca |
| **51** | Víztorony épülete | Akaszka utca |
| **52** | Esthajnal u. 1 új oszlop | Napkelte utca |
| **53** | Hold u. 2. új oszlop | Hold utca |
| **54** | Hold u 12. új oszlop | Hold utca |
| **55** | Hattyú tér 17. épülete | Hattyú téri sportpálya és játszótér |
| **56** | Panoráma lépcső ÉMÁSZ oszlop | A Panoráma lépcső és környéke |
| **57** | Csobánka u. 16. ÉMÁSZ oszlop | Csobánka utca |
| **58** | Csobánka u. 20. ÉMÁSZ oszlop | Csobánka utca |
| **59** | Petőfi u. – Diófa u. kereszteződés ÉMÁSZ oszlop | Diófa utcai autóbuszmegálló |
| **60** | Petőfi- Északi külhatár u. kereszteződés ÉMÁSZ oszlop | Petőfi utca |
| **61** | Petőfi u.-Szőlőskert u. kereszteződés ÉMÁSZ oszlop | Petőfi utca |
| **62** | Északi Külhatár u.-Pillangó u. kereszteződés ÉMÁSZ oszlop | É-i Külhatár u. és Felsőpatak u. |
| **63** | Dobó Úti Tagóvoda (épületen) | üzemen kívül |
| **64** | Mátrai u. 3. (épületen) | Mátrai u. és Orczy u között lévő park |
| **65** | Mátra Múzeum-Természettudományi Pavilon | Orczy u. 3.-5. közötti parkoló |
| **66** | Vályi Nagy K. Tornacsarnok épülete (Könyves K. tér 7.) | épület mögötti parkoló |
| **67** | Felső Újvárosi u. – Sárhegy u. új oszlop | Felső Újvárosi u., Sárhegy u. |
| **68** | Petőfi u. 68. ÉMÁSZ oszlop | Petőfi u. – Dózsa Gy. u. kereszteződés |
| **69** | Petőfi u. – Őrálló u. sarok ÉMÁSZ oszlop | Petőfi utca, az Őrálló utcától déli irányba |
| **70** | Bocskai u. 1. ÉMÁSZ oszlop | Bocskai úti parkoló |
| **71** | Víg u. 50. ÉMÁSZ oszlop | Víg utca |
| **72** | Gyöngyöspatak u. – Fuvaros u. sarok ÉMÁSZ oszlop | Gyöngyöspatak u, Tulipán u. |
| **73** | Víztorony épülete | Petőfi u. páros oldala előtti terület, Víg u. |
| **74** | Epreskert úti Óvoda kerítése | Epreskert u. – Kontbíró u. kereszteződés |
| **75** | Szív u. 17. ÉMÁSZ oszlop | Kinizsi tér |
| **76** | Szív u. 43. ÉMÁSZ oszlop | Szív utca, Felsőpatak u. patakpart |
| **77** | Róbert K-Verseny-Bajcsy Zs közötti park-kandeláber | Róbert K-Verseny-Bajcsy Zs közötti park, fitnespark |

A 2018.01.01-2018.12.31. közötti időszakban a kamerafigyelés közben észlelt és tett intézkedések:

* Közterület-felügyelők felé értesítés: 110 db,
* Közterület -felügyelői intézkedés:79 db,
* Rendőrségi érdeklődés: 106 db, felvételek visszanézése,
* Rendőrség által kért rögzített felvételek: 40 db,
* Tűzoltósági intézkedés: 7 db.

A térfigyelő kamerarendszer folyamatos működtetése és figyelése kiemelten fontos feladat kell, hogy legyen, a különösen hátrányos helyzetű településrészek (pl. Duránda) esetében pedig a térfigyelő kamerák darabszámának növelése is javasolt.

### *4.2.2. A mezei őrszolgálat feladata, működése*

#### 4.2.2.1. Illetékesség

Illetékességi területe Gyöngyös város közigazgatási területéhez tartozó termőföldek. A szolgálat szempontjából figyelembe vehető mezőgazdasági földterület 1 727 ha, közel 3 900 db ingatlan, amiből a gyöngyösi hegyközségi szőlőterület – a 2018. év végi adatszolgáltatás alapján – 283 ha.

#### 4.2.2.2. Együttműködés a társszervekkel

2014. augusztus 25-én 1/12720-3/2014. számon a Heves Megyei Rendőr-főkapitányság és Gyöngyös Város Önkormányzata együttműködési megállapodást kötött a mezei őrszolgálat - az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló 2012. évi CXX. törvényben meghatározottak szerinti működtetéséről. A megállapodás lényegi tartalma a mezőőri munka szakmai felügyeletének-, és törvényes működésének biztosítása.

#### 4.2.2.3. A tevékenységének bemutatása, az ellátott feladatok részletezése, módszertan

Az alábbiakban részletezett feladatok elvégzése során alapvető követelmény, hogy a mezőőr intézkedéseit és munkavégzését a *jogszerűség, a szakszerűség, az udvariasság, a segítőkészség jellemezze:*

* A működési területén jogosult és köteles az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló törvényben meghatározott intézkedések és kényszerítő eszközök alkalmazására.

- Azzal a járművel szemben, amelyről alaposan feltételezhető, hogy azon a működési területről származó jogellenesen szerzett szállítmány van.

- Azzal a személlyel szemben, aki a nála vagy az általa használt járművön levő szállítmány megszerzésének jogszerűségét nem valószínűsíti.

* A működési területén jogosult és köteles a jogtalanul legeltetett, illetőleg felügyelet nélkül talált állatot a tulajdonosnak átadni. Ha a jogtalanul legeltetett vagy felügyelet nélkül talált állat tulajdonosát nem tudja megállapítani, ezt követően a felelős őrzés szabályai szerint rendelkezik az állat elhelyezéséről.
* Köteles a feladatának ellátása során tudomására jutott bűncselekményről, valamint – ha saját intézkedésének a feltételei nem állnak fenn – a tudomására jutott szabálysértésről a rendőrséget vagy az ügyben hatáskörrel rendelkező más szervet haladéktalanul értesíteni, illetve a hatáskörrel rendelkező szerv eljárását kezdeményezni.
* A tevékenysége során együttműködik a rendőrséggel, melynek keretében tevékenysége ellátásáról, annak körülményeiről a rendőrséget rendszeresen tájékoztatja.
* A tevékenysége során együttműködik a katasztrófavédelemmel, a Nemzeti Adó- és Vámhivatal vámszerveivel, a hivatásos állami tűzoltósággal, a természetvédelmi őrszolgálattal, az erdészeti hatósággal, a vadászati hatósággal, a halászati hatósággal, az önkormányzati szervekkel, a járási hivatallal, a fegyveres biztonsági őrséggel.
* Köteles intézkedni vagy intézkedést kezdeményezni, ha törvényben meghatározott feladatai ellátása során jogszabálysértő tényt, tevékenységet, mulasztást észlel vagy olyan tényt, tevékenységet, mulasztást hoznak tudomására, amely törvényben meghatározott feladatai ellátásával összefüggő ügyben beavatkozást tesz szükségessé.
* Köteles az őrzött területen észlelt károkozás esetén a terület tulajdonosát, használóját értesíteni. Jogszabálysértés gyanúja esetén értesíti az illetékes hatóságot, a természet védelmét szolgáló jogszabályok megsértésének észlelése esetén pedig természetvédelmi őrszolgálatot.
* Vegyi eszközt csak abban az esetben alkalmazhat, ha az intézkedés alá vont személy ellenállása testi kényszer alkalmazásával nem törhető meg.
* A törvényben meghatározott feladatainak ellátása során a testi épséghez, a személyes szabadsághoz, valamint a tulajdonhoz fűződő jogokat „Az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról” szóló 2012. évi CXX. törvényben foglaltak szerint korlátozhatja.
* Az intézkedés megkezdése előtt - ha az intézkedés eredményességét veszélyezteti, az intézkedés befejezésekor - köteles nevét, mezei őrszolgálathoz tartozását, valamint az intézkedés tényét és célját szóban közölni. „Az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról” szóló 2012. évi CXX. törvényben meghatározott intézkedések és kényszerítő eszközök alkalmazását követően köteles az intézkedés alá vont személyt tájékoztatni a panasz lehetőségéről és az előterjesztésére nyitva álló határidőről.
* A feladata ellátása során a 29/1998. (IV. 30.) FM rendelet a mezőőrök és a hegyőrök szolgálati viszonyáról szóló jogszabályban meghatározott formaruhát köteles viselni, a munkáltató szervezeti formájára és tevékenységére jellemző megkülönböztetéssel.
* A szolgálatának teljesítése soránköteles továbbá a mindenkor hatályos jogszabályok előírásait figyelembe véve végezni feladatait.

#### 4.2.2.4. Teljesítmény

A mezei őrszolgálat által 2018. évben 424 db intézkedés történt, melyek az alábbiak voltak:

|  |  |
| --- | --- |
| *Mezei Őrszolgálat 2018 .évi intézkedések* | *db* |
| Igazoltatás | 86 |
| Szállítmány ellenőrzés | 7 |
| Jármű átvizsgálás | 7 |
| Figyelmeztetés | 75 |
| Jogellenes cselekmény abbahagyására felszólítás | 2 |
| Bejelentés | 5 |
| Köztisztasági szabálysértés, figyelmeztetés | 1 |
| Engedélynélküli fakivágás, feljelentés, figyelmeztetés | 1 |
| Hatóság értesítése, bejelentés | 62 |
| Természetvédelmi szabályértés | 2 |
| Tűzrendészeti ellenőrzés | 35 |
| Tűzeset jelentés | 2 |
| Mentők értesítése | 1 |
| Tulajdonos értesítése | 44 |
| Állati tetem bejelentése | 18 |
| Ebrendészeti jelentés, figyelmeztetés | 2 |
| Szemét lerakás észlelés, jelentés | 70 |
| Humanitárius intézkedés | 4 |
| **Összesen:** | 424 |

A mezőőri szolgálat ellátását továbbra is a 6 db 125 cm3 enduro motor mellett, egy 2016-ban beszerzett Nissan Navara terepjáró is segíti. A terepjáró használata az időjárási viszonyoktól függetlenül - megkönnyíti a mezőőrök területen való szolgálatellátását.

Tevékenységet befolyásoló változások, feladatok: 2017. évben az új szolgálatellátási rend – a Képviselő-testület jóváhagyásával – kialakításra került, mind a közterület- felügyelet, mind pedig a kamerás megfigyelés működésére. 2018. évben további személyi változások történtek. A fluktuáció nem állt meg, továbbra is hiányzik az állományból 6 fő közterület-felügyelő és 2 részmunkaidős foglalkoztatott

## 4.3. Katasztrófavédelem

A fentiekhez kapcsolódva a közbiztonság része a lakosság és az anyagi javak védelme is, amelyet a katasztrófavédelem lát el. A Gyöngyösi Katasztrófavédelmi Kirendeltség szervezetén belül is egységes és integrált rendszerben működik a tűzoltósági, a polgári védelmi, valamint új elemként az iparbiztonsági szakterület.

Akár a szolgáltató ipart vizsgájuk, vagy akár a termelői szférát, mindkét területen elkerülhetetlen, hogy valamilyen mértékben kapcsolatba kerüljünk veszélyes anyagokkal. Gyöngyös város lakosságának közbiztonsága szempontjából ezért lényeges, hogy kiemeljük a tűzvédelem és polgári védelem mellett az iparbiztonságot is.

A ***Gyöngyösi******Katasztrófavédelmi Kirendeltség*** alapvető rendeltetése a lakosság élet- és vagyonbiztonságának, a nemzetgazdaság és a kritikus infrastruktúra elemek biztonságos működésének védelme, amely kiemelkedően fontos **közbiztonsági feladat**.

***Fő feladata:*** a katasztrófák hatósági megelőzése; a bekövetkező polgári veszélyhelyzetekben a mentés végrehajtása; a védekezés megszervezése és irányítása; a káros következmények felszámolása; a helyreállítás-újjáépítés megvalósítása.

*Rendeltetésének betöltése érdekében:*

1.      Széleskörű iparbiztonsági, tűzvédelmi, polgári védelmi ***hatósági hatásköröket gyakorol*** (előír, engedélyez, tilt, korlátoz, ellenőriz és szankciókat alkalmaz. Veszélyhelyzetek megelőzése érdekében más hatóságok tevékenységét összehangolja).

2.      Megyei, és helyi hivatásos szervekkel, ***önkéntes és bevont- kötelezett polgári védelmi szervezetekkel***, jelentős eszközparkkal, kiépült logisztikai háttérrel **rendelkezik**. Beruházás-szervezést és ingatlangazdálkodást végez.

3.      Fontos hatásköröket gyakorol a ***kritikus infrastruktúrák beazonosításában***, felügyeletében, valamint a polgári veszélyhelyzeti tervezésben, a védelemigazgatásban.

4.      Szabályozza, irányítja és teljes körűen felügyelet alatt tartja a **t*űzvédelmi rendszert***, helyi készenléti hivatásos szervei végzik a tűzoltást, műszaki mentést, a lakosság védelmét, tájékoztatását és riasztását. Irányítja az önkormányzati, létesítményi tűzoltóságok, bevont önkéntes egyesületek részvételét a tűzoltásban, műszaki mentésben. Megyei bevetésirányítási tevékenységet végez.

5.       Modern ***távközlési, bevetés-irányítási, informatikai rendszereket működtet***.

6.       ***Együttműködik a rendvédelmi szervekkel***, a Honvédséggel, az önkormányzatokkal, a biztonságot szolgáló hatóságokkal.

7.       ***Kapcsolatot tart*** civil- és karitatív szervezetekkel, azok szövetségeivel, és elsősorban a **helyi médiával**.

### *4.3.1. Polgári védelem*

A katasztrófavédelem szakterületein belül a lakosság védelmével, tájékoztatásával elsősorban a polgári védelmi szakterület foglalkozik. Gyöngyös a 2012. évi katasztrófavédelmi osztályba sorolást, majd annak felülvizsgálatát követően 2015. január 1-től elsősorban a veszélyes üzemek jelenléte, a veszélyes áruszállítás, városi infrastrukturális jelentősége miatt az I. katasztrófavédelmi osztályba sorolt.

**I. osztályba kell sorolni azokat a településeket, amelyek**

*a)*közvetlenül veszélyeztetettek az atomerőmű 3 km-es és a kutatóreaktor 1 km-es körzetében,

*b)*a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: Kat.) IV. Fejezetének hatálya alá tartozó üzem által veszélyeztetettek és külső védelmi terv készítésére kötelezettek,

*c)*az egyes veszélyeztető hatások kockázatbecslése és a kockázati mátrixban történő elhelyezése alapján a rendelet 2. melléklet *b)*pontja szerinti I. besorolást kapják, illetve

*d)*területén az egyes veszélyeztető hatások egymásra gyakorolt és együttes hatására tekintettel indokolt a települést fokozottabb védelemben részesíteni.

Az I. katasztrófavédelmi osztály a település lakosságának védelme érdekében több fő feladatot határoz meg, melyek többek között az alábbiak:

* a lakosság aktív és passzív tájékoztatása a város, illetve lakókörnyezetük veszélyeztetettségéről, és a követendő magatartási szabályokról, lakossági tájékoztató kiadvány készítése,
* a város önkormányzatával és a társszervekkel közösen tartott katasztrófavédelmi gyakorlatok évenkénti megtartása (veszélyes üzemekhez kapcsolódó Külső Védelmi Terv gyakorlatok),
* polgári védelmi szervezetek (önkéntes és köteles városi szervezet) felkészítése és gyakoroltatása,
* a városban telepített lakossági riasztó eszközök évenkénti próbája, és állapotának ellenőrzése.

Gyöngyös esetében a katasztrófavédelem helyi szerveinél a polgári védelmi feladatokat elsősorban a Gyöngyösi Hivatásos Tűzoltóparancsnokságon a katasztrófavédelmi megbízott, illetve a Gyöngyösi Katasztrófavédelmi Kirendeltségen a polgári védelmi felügyelő látja el.

### *4.3.2. Tűzvédelem*

A tűzvédelem hármas feladatrendszere: a tűzesetek megelőzése, a tűzoltási feladatok ellátása, a tűzvizsgálat, valamint ezek feltételeinek biztosítása.

A tűzmegelőzés a tüzek keletkezésének megelőzésére, továbbterjedésének megakadályozására, és a tűzoltás alapvető feltételeinek biztosítására vonatkozó, a létesítés és a használat során megtartandó tűzvédelmi jogszabályok, szabványok, hatósági előírások rendszere és az azok érvényesítésére irányuló tevékenység. A tűzoltás a veszélyeztetett személyek mentése, a tűz terjedésének megakadályozása, az anyagi javak védelme, a tűz eloltása és a szükséges biztonsági intézkedések megtétele, továbbá a tűz közvetlen veszélyének elhárítása. A tűzvizsgálat a tűz keletkezési idejének, helyének és okának felderítésére irányuló hatósági tevékenység, amelynek célja olyan tűzmegelőzési, tűzoltási beavatkozási tapasztalatok megszerzése, következtetések levonása, amelyek alkalmasak a tűzmegelőzési ismeretek bővítésére és a mentési beavatkozási feltételek javítására.

A településen az oltóvíz nyerési lehetőségek biztosítása az önkormányzat feladata. Lényeges, hogy a településeken, illetőleg a létesítményben a tűzoltói beavatkozást érintő változásokat (út, közművezetékek elzárása, forgalom elterelése, tűzcsapok állapota stb.), haladéktalanul a hivatásos tűzoltó parancsnokságnak szóban azonnal és írásban is be kell jelenteni.

A magánszemélyeknek meg kell ismerniük illetőleg be kell tartatniuk a tulajdonukban, használatukban levő épületek, lakások, járművek, gépek, berendezések, eszközök és anyagok használatára és működtetésére vonatkozó tűzmegelőzési szabályokat. Továbbá kötelesek gondoskodni a fentebb felsoroltaknak a jogszabályban meghatározott tűzvédelmi felülvizsgálatáról, és biztosítaniuk kell a tűzvédelmi ellenőrzés lehetőségét. A magánszemélyeknek meg kell ismerniük a tűzesetek és a műszaki mentést igénylő balesetek, káresetek jelzésével, továbbá a tűz oltásával és a műszaki mentéssel kapcsolatos kötelezettségeiket. A magánszemélyek kötelesek gondoskodni arról, hogy a nevelésük, felügyeletük alatt álló személyek a tűzvédelmi ismereteket megszerezzék, és tevékenységük során ne okozzanak tüzet vagy közvetlen tűzveszélyt.

A törvény hatálya alá tartozók a tűzoltásban, a műszaki mentésben – ellenszolgáltatás nélkül – életkoruk, egészségi, fizikai állapotuk alapján elvárható személyes részvétellel, adatok közlésével kötelesek közreműködni. Minden állampolgárnak kötelessége a tűzoltásban, a műszaki mentésben – ellenszolgáltatás nélkül – életkoruk, egészségi, fizikai állapotuk alapján elvárható személyes részvétellel, adatok közlésével kötelesek közreműködni. Erre a tűzoltásvezető kötelezheti is az állampolgárt.

### *4.3.3. Iparbiztonság*

A jelenleg hatályos jogszabályok a veszélyes anyagokkal való tevékenységet végző társaságokat három nagy csoportba sorolják, alsó, felső és küszöbérték alatti üzemre.

Gyöngyös város területén jelenleg több olyan üzem működik, amelyek küszöbértéket meghaladó mennyiségben használnak veszélyes anyagot tevékenységük végzéséhez. Ezen üzemek üzembiztonsági dokumentáció készítésére kötelezettek, amelyben az üzemeltető bemutatja a veszélyes anyagokkal kapcsolatos súlyos baleset megelőzésével és annak hatásai elleni védekezéssel kapcsolatban kialakított fő célkitűzéseit, valamint azt az üzemi szervezeti és eszközrendszert, amely biztosítja az egészség és a környezet magas fokú védelmét. Ezen biztonsági dokumentációk engedélyezési eljáráson mennek keresztül, amely alapján a hatóság dönt a tevékenység végzésének engedélyezéséről.

A biztonsági dokumentáció részét képezi egy ún. belső védelmi terv, melyben foglaltakat az üzem évente gyakorolja. A hatóság a belső védelmi terv gyakorlatot helyszíni vizsgálattal ellenőrzi és értékeli is.

A veszélyes anyagot szállító járművek városon belüli közlekedését is alapvetően jogszabály szabályozza, de a biztonság növelése érdekében a körgyűrűt északi irányba, -a célforgalmat kivéve -, nem használhatják a veszélyes anyagot szállító járművek.

A fentieket összegezve, elsősorban a veszélyes üzemek végett, Gyöngyös város külső védelmi terv készítésére kötelezett. A külső védelmi tervben foglaltak gyakorlását a jogszabály ugyancsak évente teszi kötelezővé.

# INTÉZKEDÉSI TERV

*a Bűnmegelőzési Stratégiában foglaltak alapján javasolt feladatok*

## 5.1. Általános feladatok:

a) Gyöngyös Város Önkormányzata a Gyöngyösi Rendőrkapitányság fő partnere a helyi közbiztonság megteremtésében, közreműködik a helyi közbiztonság fenntartásában.

Felelős: Városrendészet igazgatója

Határidő: folyamatos

b) Gyöngyös Városi Önkormányzat a Rendőrségen kívül a bűnmegelőzés érdekében együttműködik a tűzoltósággal, polgárőrséggel, katasztrófavédelemmel, városrendészettel.

Felelős: Városrendészet igazgatója,

Közigazgatási és Intézményirányítási Igazgatóság igazgatója

Határidő: folyamatos

c) A helyi közutak forgalmi rendjének szükség szerinti felülvizsgálata.

Felelős: Városfejlesztési és Városüzemeltetési Igazgatóság igazgatója

Határidő: folyamatos

d) A Városi közlekedés biztonságának javítása.

Közreműködő: Gyöngyösi Rendőrkapitányság vezetője

Határidő: folyamatos

e) Közterületi jelenlét – azon belül a gyalogos szolgálat – hatékonyságának további foko­zása, a 24 órás rendőri jelenlét biztosítása.

Közreműködő: Gyöngyösi Rendőrkapitányság vezetője

Határidő: folyamatos

f) A bűnügyileg fertőzött településrészek folyamatos, visszatérő ellenőrzése a lakosság szubjektív közbiztonságérzetének javítása céljából, az intézkedési készség szinten tartása, a megelőző tevékenység erősítése.

Közreműködő: Gyöngyösi Rendőrkapitányság vezetője

Határidő: folyamatos

g) A körzeti megbízottak útján el kell érni a minél jobb rendőri lefedettséget, a preventív és reagáló rendőri erők folyamatos jelenlétét a településen.

Felelős: Gyöngyös Város Önkormányzatának Képviselő-testülete

Közreműködő: Gyöngyösi Rendőrkapitányság vezetője

Határidő: folyamatos

h) A problémák megoldásában továbbra is hatékonyan kell támaszkodni a város önkor­mányzatának és a törvénytisztelő lakosságának segítségére.

Közreműködő: Gyöngyösi Rendőrkapitányság vezetője

Határidő: folyamatos

i) Az elkövetett jogsértésekre való tekintettel súlyozott szankcionálás (figyelmeztetés, helyszíni bírság, feljelentés) alkalmazása, figyelemmel a szervezeti kultúraváltásra.

Felelős: Városrendészet igazgatója

Közreműködő: Gyöngyösi Rendőrkapitányság vezetője

Határidő: folyamatos

.

j) Bűnmegelőzési célú pályázati lehetőségek kihasználása.

Felelős: Gyöngyös Város Jegyzője,

Polgármesteri Titkárság kabinetvezetője,

Jegyzői Iroda pályázati menedzsere

Közreműködő: Gyöngyösi Rendőrkapitányság vezetője

Határidő: folyamatos

k) Gyöngyös Városi Önkormányzat folyamatosan figyelemmel kíséri a bűnmegelőzési stratégia végrehajtását és javaslatot tesz tevékenységek, feladatok ellátására.

Felelős: Gyöngyös Város Önkormányzatának Képviselő-testülete,

Városrendészet igazgatója,

Városfejlesztési és Városüzemeltetési Igazgatóság igazgatója,

Közigazgatási és Intézményirányítási Igazgatóság igazgatója

Határidő: folyamatos

l) A stratégia felülvizsgálatának előkészítése

Felelős: Városrendészet igazgatója,

Közigazgatási és Intézményirányítási Igazgatóság igazgatója

Határidő: 2022. májusi testületi ülés

## 5.2. Lakosság bevonása és tájékoztatása:

a) A stratégia elfogadását követően azt a település honlapján közzé kell tenni és biztosítani kell, hogy a lakosság javaslatokat tehessen.

Felelős: Gyöngyös Város Jegyzője,

Polgármesteri Titkárság kabinetvezetője

Határidő: a stratégia elfogadását követően 30 napon belül

b) A bűnmegelőzési stratégia felülvizsgálatát a város honlapján közzé kell tenni.

Felelős: Gyöngyös Város Jegyzője,

Polgármesteri Titkárság kabinetvezetője

Határidő: a stratégia felülvizsgálatának elfogadását követően 30 napon belül

## 5.3. A bűnmegelőzés össztársadalmi üggyé tétele:

a) Az Önkormányzat minden szerve népszerűsítse a bűnmegelőzést és teremtsen lehetőséget a lakosságnak, valamint az érintett szervezeteknek a bűnmegelőzésben való aktív részvételre.

Felelős: Gyöngyös Város Önkormányzatának Képviselő-testülete,

Polgármesteri Titkárság kabinetvezetője

Határidő: folyamatos

b) Lehetőség szerint a helyi önkormányzati rendeletekben érvényesíteni kell a bűnmegelőzési és közbiztonsági szempontokat.

Felelős: Gyöngyös Város Önkormányzatának Képviselő-testülete,

Gyöngyös Város Jegyzője

Határidő: folyamatos

c) Lehetőség szerint támogatni kell a városban működő Polgárőrségeket.

Felelős: Gyöngyös Város Önkormányzatának Képviselő-testülete

Határidő: minden évben a költségvetés tervezés időszaka

## 5.4. Feladatok a bűn okok és bűnalkalmak korlátozása érdekében:

a) A már meglévő térfigyelő rendszert tovább kell működtetni, továbbfejlesztésének lehetőségét folyamatosan vizsgálni kell.

Felelős: Gyöngyös Város Önkormányzatának Képviselő-testülete,

Városrendészet igazgatója

Határidő: folyamatos

b) Összehangolt ellenőrzéseket kell tartani a kereskedelmi, vendéglátó egységeknél, valamint az időszakos és telephelyhez nem kötött árusoknál, továbbá a telephely engedéllyel rendelkezőknél.

Felelős: Gyöngyös Város Jegyzője,

Közigazgatási és Intézményirányítási Igazgatóság igazgatója

Határidő: folyamatos

c) Tovább kell erősíteni a városban a rendőrség polgárőrséggel, közterület-felügyelőkkel való kapcsolatát, növelni a közös szolgálat, járőrözések, területbejárások, ellátások számát.

Felelős: Jegyző,

Városrendészet igazgatója

Közreműködő: Gyöngyösi Rendőrkapitányság vezetője,

városban működő polgárőrségek

Határidő: folyamatos

d) Gondoskodni kell a közvilágítás folyamatos ellenőrzéséről, és hiba esetén azonnali intézkedés megtételéről.

Felelős: Városfejlesztési és Városüzemeltetési Igazgatóság igazgatója

Határidő: folyamatos

e) Az elkövetők visszaesési rátájának csökkentése érdekében javasolt intézkedések kidolgozása a Rendőrséggel, Polgárőrségekkel, Városrendészettel együttműködve.

Felelős: Városrendészet igazgatója

Közreműködő: Gyöngyösi Rendőrkapitányság vezetője,

Gyöngyösi Polgárőrség és Mátrafüredi Polgárőrség vezetője

Határidő: folyamatos

## 5.5. Feladatok a sértetté válás kockázatának csökkentésére:

a) Az önkormányzat információs csatornái felhasználásával népszerűsíti és ösztönzi a bűnmegelőzést.

Felelős: Polgármesteri Titkárság kabinetvezetője

Határidő: folyamatos

b) Kiemelt cél az idős, egyedülálló lakosok sérelmére elkövetett jogsértések megelőzése, meg­szakítása, felderítése.

Közreműködő: Gyöngyösi Rendőrkapitányság vezetője

Határidő: folyamatos

## 5.6. Gyermek és fiatalkorú bűnözés megelőzése és csökkentése:

a) Közreműködés a KEF tevékenységében.

Felelős: Közigazgatási és Intézményirányítási Igazgatóság igazgatója

Közreműködő: Gyöngyösi Rendőrkapitányság vezetője

Határidő: folyamatos

**b) A családsegítő szolgálat tevékenységével segítse elő, hogy a lakosság, illetve a fiatalok bejelentést, észrevételt, figyelemfelhívást tegyenek a közbiztonsági szervek felé, szükséges a társas és mentális segítségnyújtás az alkoholizmus és más tudatmódosító szerek elleni küzdelem során.**

Közreműködő: Gyöngyösi Rendőrkapitányság vezetője,

Kistérségi Humán Szolgáltató Központ igazgatója

Határidő: folyamatos

**c) Javasoljuk a köznevelési intézmények pedagógiai, nevelési programjaiba lehetőség szerint beépíteni a bűnmegelőzési program elemeit. (felzárkóztatás, tanórán kívüli programok szervezése, a közlekedés-biztonság, a környezeti-és természeti értékek megbecsülése, stb.).**

Felelős: Gyöngyös Város Önkormányzatának Képviselő-testülete,

Közigazgatási és Intézményirányítási Igazgatóság igazgatója

Közreműködő: Gyöngyösi Rendőrkapitányság vezetője,

Intézményvezetők

Határidő: folyamatos

**d) Az önkormányzat ösztönözze a sokszínű kulturális, sport, környezet-és természetvédelmi tevékenységeket, programok, rendezvények szervezését, a szabadidő hasznos eltöltését biztosító tevékenységeket, segítse elő ifjúsági szervezetek, közösségek szervezését.**

Felelős: Gyöngyös Város Önkormányzatának Képviselő-testülete,

Közigazgatási és Intézményirányítási Igazgatóság igazgatója

Határidő: folyamatos

## 5.7. Feladatok a családon belüli erőszak csökkentése érdekében:

1. **A családsegítő szolgálat tevékenységével segítse elő, hogy a hátrányos és halmozottan hátrányos helyzetű rétegekhez tartozók, munkanélküliek vegyenek részt az önkormányzat által szervezett közfoglalkoztatási programokban, civil szervezetek fórumain, vegyenek részt szabadidő hasznos eltöltésére irányuló és egyéb szervezett programokban, valamint az önkormányzati pályázatok keretében megvalósított programokban.**

Felelős: Gyöngyös Város Önkormányzatának Képviselő-testülete,

Polgármesteri Titkárság kabinetvezetője,

Városgazda

Közreműködő: Kistérségi Humán Szolgáltató Központ igazgatója

Határidő: folyamatos

**b) Javasoljuk bűnmegelőzési napok, illetve környezetvédelmi napok tartását, Családi Egészségnapok, Tűzoltó versenyek, közlekedési versenyek megszervezését. Az óvodában valósuljon meg továbbra is a személyiségfejlesztésre és az érzelmi biztonság megteremtésére épülő integrált nevelés.**

Közreműködő: Intézményvezetők,

városban működő polgárőrségek vezetői,

Tűzoltóság vezetője

Határidő: folyamatos

# FORRÁS- ÉS IRODALOMJEGYZÉK

Nemzeti Bűnmegelőzési Stratégia (2013-2023)

Országos Bűnmegelőzési Program (ajánlás)

Gyöngyös Város Integrált Településfejlesztési Stratégiája (2016)

[Gyöngyös Város Önkormányzatának Drogprevenciós Stratégiája (2017-2022](http://www.gyongyos.hu/strategiak-koncepciok/3819-gyongyos-varos-onkormanyzatanak-drogprevencios-strategiaja-2017-2022))

[Gyöngyös Város Önkormányzatának Sportfejlesztési Koncepciója (2017-2022](http://www.gyongyos.hu/strategiak-koncepciok/3417-gyongyos-varos-onkormanyzatanak-sportfejlesztesi-koncepcioja-2017-2022))

[Gyöngyös Város Önkormányzatának Kulturális koncepciója (2017-2019](http://www.gyongyos.hu/strategiak-koncepciok/3416-gyongyos-varos-onkormanyzatanak-kulturalis-koncepcioja-2017-2019))

[Gyöngyös Város Önkormányzatának Ifjúsági Koncepciója (2017-2022](http://www.gyongyos.hu/strategiak-koncepciok/3366-gyongyos-varos-onkormanyzatanak-ifjusagi-koncepcioja-2017-2022))

Gyöngyös Város [Településfejlesztési koncepció](http://www.gyongyos.hu/strategiak-koncepciok/2942-telepulesfejlesztesi-koncepcio)ja (2015)

[Gyöngyös Város Gazdasági Programja (2015-2019](http://www.gyongyos.hu/strategiak-koncepciok/2838-gyongyos-varos-gazdasagi-programja-2015-2019))

[Gyöngyös Város Turisztikai Fejlesztési Koncepciója](http://www.gyongyos.hu/strategiak-koncepciok/2581-gyongyos-varos-turisztikai-koncepcioja) és Átfogó Fejlesztési Stratégiája (2015)

[Gyöngyös Város Önkormányzatának Egészségügyi Fejlesztési Koncepciója (2015-2019](http://www.gyongyos.hu/strategiak-koncepciok/2570-gyongyos-varos-onkormanyzatanak-egeszsegugyi-fejlesztesi-koncepcioja-2015-2019))

[Gyöngyös Város Önkormányzatának Szociális Szolgáltatás-szervezési Koncepciója (2017-2019](http://www.gyongyos.hu/strategiak-koncepciok/2569-gyongyos-varos-onkormanyzatanak-szocialis-szolgaltatasszervezesi-koncepcioja-2017-2019))

Gyöngyös Városi Önkormányzat Helyi Esélyegyenlőségi Programja (2018)

Gyöngyösi Rendőrkapitányság beszámolói

Gyöngyös Városi Önkormányzat Városrendészeti beszámolói

**ZÁRÓ RENDELKEZÉS**

*Gyöngyös Város Önkormányzatának Képviselő-testülete a Gyöngyös Város Bűnmegelőzési Stratégiáját a 28/2019. (I.29.) határozatával fogadta el.*

Gyöngyös, 2019. január 30.

Hiesz György

**polgármester**

**Záradék:**

*Gyöngyös Város Önkormányzatának Képviselő-testülete a Gyöngyös Város Bűnmegelőzési Stratégiájának felülvizsgálatát a 222/2019. (V.30.) önkormányzati határozatával fogadta el.*

Gyöngyös, 2019. május 21.

Hiesz György

**polgármester**